SOALAN PERALIHAN KUASA KEPADA ANWAR PUN DITANYA DALAM PARLIMEN, KENAPA SAMPAI BEGITU?

Ada sesuatu yang pelik dalam sidang Parlimen kali ini yang bermula esok, 11 Mac hingga 11 April 2019.
Ini berikutan persoalan tentang peralihan kuasa Perdana Menteri daripada Tun Mahathir Mohamad kepada Anwar Ibrahim adalah antara soalan yang turut dikemukakan dalam sidang kali ini.
Ahli Parlimen Pasir Gudang, Hasan Karim akan mengemukakan soalan kepada Perdana Menteri berhubung apakah langkah-langkah yang akan diambil untuk memastikan proses peralihan kuasa sebagaimana yang terkandung dalam manifesto dapat dilaksanakan dengan lancar dan tertib.
Soalan itu dijadual untuk dijawab dalam aturan mesyuarat pada 4 April depan.
Sekiranya sempat dikemukakan dalam sessi soal jawab selama satu jam setengah yang ditetapkan, Tun Mahathir akan menjawabnya secara langsung, selain Hasan sendiri dan Ahli Parlimen lain akan berpeluang mengemuakan soalan tambahan atas isu yang sama.
Namun, sekiranya kekangan masa, soalan berkaitan peralihan kuasa itu akan akan dijawab secara bertulis oleh Perdana Menteri.
“Saya inginkan peralihan kuasa itu berjalan dengan lancar dan tertib. Sebab itu kita mahu Perdana Menteri sendiri menjawab di Parlimen, bukan di pentas ceramah atau majlis-majlis lain.
“Cakap di Parlimen tidak boleh bohong atau politiking sebab Parlimen adalah platform untuk membuat undang-undang.
“Itu tujuan saya, tidak ada niat apa-apa, sebab semua orang sudah tahu sebelum pilihanraya lagi sudah ada perjanjian berhubung peralihan kuasa itu,” jelas Hasan yang juga Pengerusi PKR Negeri Johor.
Kenapakah sampai begini sekali yang berlaku? Tidakkah macam pelik je?
Soal peralihan kuasa Perdana Menteri sebenarnya adalah persoalan politik PH dan tidak berkaitan dengan kerajaan. Lantaran itu ia sebetulnya tidak harus dibawa sampai ke Parlimen.
Majlis Presiden PH saja sudah memadai untuk memutus dan memuktamadkannya. Kemudian, setelah peralihan kuasa dilaksanakan, pentadbiran kerajaan boleh terus berjalan seperti biasa.
Tetapi, mengapa sehingga perlu dibawa ke dalam Parlimen?
Sebabnya tidak lain ialah kerana Tun Mahathir tidak pernah bertegas dan tidak memutuskan tarikh yang tepat berkenaan peralihan kuasa itu.
Meskipun tempoh dua tahun itu beliau sendiri yang menyebutnya bersandarkan usianya yang sudah mencecah 93 tahun ketika mengangkat sumpah sebagai Perdana Menteri, namun kemudiannya Tun Mahathir selalu berkata tempohnya memegang jawatan itu , “mungkin dua tahun, mungkin lebih dan mungkin juga kurang”.
Di ketika yang lain, beliau juga pernah berkata, “kalau Anwar beri izin, dapatlah saya jadi Perdana Menteri selama dua tahun setengah”.
Kenapa begitu?
Kenapa tidak boleh Tun Mahathir menetapkan tarikh yang tepat berhubung peralihan kuasa itu?
Jika pada 2004 dulu beliau boleh menetapkan tarikh yang tepat dalam penyerahan kuasanya kepada Tun Abdullah Badawi, mengapa tidak kali ini kepada Anwar?
Kalau itu dapat dilakukannya, lagi pun ini sudah kali kedua beliau menduduki kerusi Perdana Menteri, tidak perlulah sampai soalan berkaitan peralihan kuasa itu ditanyakan oleh Hasan sehingga ke dalam Parlimen.
Sukarkah untuk Tun Mahathir berbuat demikian?
(Shahbudindotcom 10/03/2019)

0

0

votes
Article Rating
Kongsikan artikel ini


TUN M MENJADIKAN UMNO DAN PAS BERBAIK, NAJIB MENJADIKAN TUN M DAN ANWAR BERBAIK, BAGAIMANA TUN M DENGAN NAJIB?

Wujudnya kerjasama UMNO dan Pas sekarang ini, setelah berpuluh tahun kedua-dua parti itu bermusuhan serta bercakaran, tidak lain ialah kerana Tun Mahathir Mohamad.
Hanya kerana Tun Mahathir berjaya menjadi Perdana Menteri buat kali kedua bersama PH dengan menumbangkan UMNO dan BN serta menyingkirkan Najib Razak dalam PRU14 lalu, itulah sebenarnya yang menggerakkan kedua-duanya untuk bersatu.
Jika hari ini BN masih berkuasa dan Najib kekal sebagai Perdana Menteri, tidak ada sebab untuk UMNO sedia merendahkan diri mahu bekerjasama dengan Pas.
Kiranya UMNO masih berkuasa juga, Pas pun barangkali tidak pernah teringin untuk bersama dengan parti yang pernah ditaghut dan dikafirkannya itu.
Dalam beberapa komen sebelum ini, Pas memang terlihat agak keras keras dalam soal bekerjasama dengan UMNO, termasuk memberi syarat parti itu mesti menerima Islam sebagai perjuangannya terlebih dahulu jika ingin bekerjasama.
Tuan Ibrahim Tuan Man dengan nada keras pernah berkata, daripada bekerjasama dengan UMNO, lebih baiklah Pas dibubarkan saja.
Makna kata, Pas memang menolak keras dan tidak ingin sama sekali untuk saling bekerjasama dengan UMNO.
Tetapi, dengan takdir Tuhan yang menjadikan UMNO hilang kuasa dan Tun Mahathir kembali sebagai Perdana Menteri, kedua-dua parti jadi lembut hati untuk bekerjasama, walhal UMNO masih lagi dengan perjuangan assabiyah atau kebangsaannya dan tidak menukar apa-apa dalam perjuangannya.
Setelah bekerjasama ini juga langsung tidak berbunyi lagi hujah tentang lebih baik Pas dibubarkan saja daripada bekerjasama dengan UMNO.
Pas juga tidak pernah lagi meminta supaya UMNO menukar perjuangannya daripada kebangsaan kepada Islam.
Realitinya, UMNO dan Pas kena berterima kasih kepada Tun Mahathir atas sumbangannya menyatukan kedua-dua parti itu.
Selain itu, tergeraknya UMNO dan Pas untuk bekerjasama juga tentulah kerana Tun Mahahir sudah pun ada wadah baru iaitu Bersatu untuk meneruskan perjuangannya.
Kalau Tun Mahathir masih ada dalam UMNO, tidak mungkin penyatuan itu berlaku kerana bukan saja bekas Presiden UMNO itu akan menentangnya, malah Pas juga rasanya tidak mahu berbaik-baik dengan UMNO yang masih ada Tun Mahathir di dalamnya.
Sekali lagi, jika penyatuan kedua-dua parti itu ada kebaikannya di masa depan nanti, UMNO dan Pas seharusnya berterima kasih buat kali kedua kepada Tun Mahathir.
Begitu pun, sokongan UMNO dan Pas kepada kepimpinan Tun Mahathir sebagai Perdana Menteri jika ada undi tidak percaya dilakukan terhadapnya langsung tiada kena mengena dengan perasaan berterima kasih itu.
Itu tidak lain adalah cubaan UMNO dan Pas untuk menjolok supaya Tun Mahathir terus berkuasa sehingga PRU15 dan mengingkari perjanjian peralihan kuasa kepada Anwar Ibrahim, seterusnya menjadikan PH berpecah serta berantakan.
UMNO dan Pas sedar jika peralihan kuasa berjalan dengan lancar dan Anwar menjadi Perdana Menteri seterusnya, harapan mereka untuk menggugat PH yang terus bersatu padu dalam PRU15 adalah teramat sukar.
Tambahan lagi, dengan rekod kepimpinan Islamik dan kepedulian kepada rakyat yang mampu dipertingkatkan lagi oleh Anwar setelah bergelar Perdana Menteri, UMNO dan Pas mungkin berada lebih lama sebagai pembangkang bersama di negara ini.
Dalam waktu yang sama, jika Tun Mahathir dianggap berperanan menyatukan UMNO dan Pas, orang yang secara tidak langsung memulihkan semula hubungan Tun Mahathir dan Anwar ialah Najib Razak.
Jika Najib tidak jadi Perdana Menteri, apatah lagi jika tanpa 1MDB atau tiada tanggapan kleptokrasi yang dikaitkan dengannya, Tun Mahathir mungkin akan terus bermusuhan dengan Anwar sampai ke mati.
Hanya kerana ingin menyingkirkan Najib, Tun Mahathir tiada pilihan lain selain perlu berbaik semula dengan Anwar.
Tetapi, bagaimana hubungan Tun Mahathir dengan Najib akhirnya nanti?
Adakah sesiapa dalam tahun-tahun mendatang yang akan menjadi sebab mereka berbaik semula atau permusuhan kedua-duanya akan dibawa sehingga ke lubang kubur?
(Shahbudindotcom 10/03/2019)

0

0

votes
Article Rating
Kongsikan artikel ini


BIAR PUN BERDEPAN STRERAM, LALUAN MOHAMAD HASSAN TIDAK MUDAH

PKR hari ini secara rasmi mengumumkan Dr. S Streram adalah calon yang akan dipertaruhkan untuk mewakili PH dalam PRK Rantau yang akan diadakan pada 13 April depan.
Pengumuman yang dibuat oleh Presiden PKR, Anwar Ibrahim ini dengan sendirinya mematikan spekulasi dan perebutan berhubung calon PH bagi PRK tersebut.
Pengumuman calon yang dibuat lebih awal ini juga adalah tindakan yang membolehkan Dr. S Streram terus bergerak dan memulakan kerjanya mulai sekarang.
Dr. S Streram yang dalam PRU14 lalu tidak dapat mengemukakan kertas pencalonannya kerana ketiadaan pas memasuki dewan akan berhadapan dengan Mohamad Hassan, Timbalan Presiden UMNO yang sedang menjalankan tugas-tugas Presiden UMNO.
Berikutan itu, Mohamad Hassan diumumkan menang tanpa bertanding sebelum kemenangannya dibatalkan oleh mahkamah.
Dengan komposisi pengundi Melayu 54 peratus, India 27 peratus dan Cina 18 peratus, meskipun sebelum ini ada permintaan agar PKR meletakkan calon Melayu bagi mengelakkan sentimen kaum dan agama dimainkan oleh UMNO sebagaimana di Cameron Highlands, realiti politik akhir-akhir ini memperlihatkan laluan Mohamad Hassan dalam berdepan Dr. S Streram tidaklah semudah yang disangka.
Apatah lagi dengan perkembangan terbaru di mana UMNO dan Pas sudah mengumumkan secara rasmi “perkahwinan” mereka, bergantung hanya kepada kelompok pengundi Melayu 54 peratus saja tidak mampu menjamin kemenangan buat BN.
Sebaliknya, dengan “perkahwinan” UMNO dan Pas tersebut yang mungkin menjauhkan lagi pengundi bukan Melayu daripada BN, kejayaan PH mencuri 10 atau 15 peratus pengundi Melayu sudah memadai untuk mencipta kemenangan jika sokongan majoriti daripada blok pengundi bukan Melayu yang merangkumi 45 peratus itu berjaya dikekalkan.
Dalam hal ini, PKR, Bersatu dan Amanah mempunyai tugas yang amat penting untuk meyakinkan pengundi Melayu Rantau agar memberikan undi mereka kepada PH yang kini sudah menjadi kerajaan di peringkat pusat dan juga negeri.
Di waktu yang sama, segmen bukan Melayu dalam PKR bersama DAP turut tidak kurang pentingnya peranan mereka dalam memastikan pengundi India dan Cina kekal konsisten menyokong PH.
Pemilihan Dr. S Streram sebagai calon tidak dinafikan tentu saja memberi kelebihan kepada beliau dari segi memperolehi undi 27 peratus kaum India berbanding Mohamad Hassan.
Sebab itu, selain Mohamad Hassan sangat berharap kepada MCA dan MIC yang berjaya dipujuknya tidak meninggalkan BN terus membantunya dalam PRK ini, tindakan beliau menggugurkan Nazri Aziz sebagai Setiausaha Agung BN juga adalah dengan harapan beliau tidak kehilangan lebih banyak undi bukan Melayu.
Jika Nazri tidak digugurkan dan beliau terus celupar berbalah secara terbuka dengan MCA dan MIC, maka sudah tentu undi daripada kelompok bukan Melayu Rantau sukar untuk memihak kepada BN.
Dalam erti kata lain, tindakan Mohamad Hassan menggugurkan Nazri adalah semata-mata untuk menyelamatkan kedudukannya sebelum perlakuan bekas Menteri Pelancongan yang gemar bergaduh itu “membunuh” terus masa depannya.
Dalam pada itu, meskipun sebelum ini UMNO dan Pas ghairah memainkan sentimen perkauman dan agama dalam kempen-kempen mereka, tetapi dengan kedudukan pengundi bukan Melayu sebanyak 45 peratus di Rantau, terus berbuat demikian adalah ibarat tindakan “bunuh diri” buat BN.
Yang nyata, PRK Rantau tidaklah semudah yang disangka buat Mohamad Hassan dan BN, biar pun bekas Menteri Besar Negeri Sembilan itu telah menjadi Adun di situ sejak 2004 lagi.
Cabaran beliau kali ini adalah berbeza dan tidak mustahil, khususnya berikutan termetrainya “perkahwinan” UMNO dan Pas yang menyebabkan rasa bimbang kepada pengundi bukan Melayu serta beberapa faktor lain seperti PH kini adalah kerajaan, Dr. S Streram mampu membuat kejutan pada 13 April nanti. (Shahbudindotcom 11/03/2019)

0

0

votes
Article Rating
Kongsikan artikel ini


MANA ZAHID HAMIDI PERGI?

Presiden UMNO dan Pengerusi BN tanpa kuasa, Ahmad Zahid Hamidi dilaporkan tidak hadir dalam majlis perasmian dan istiadat pembukaan sidang Parlimen yang disempurnakan oleh Yang Dipertuan Agong, hari ini.
Menurut Ketua Whip BN, Mahadzir Khalid, sebab Zahid Hamidi tidak menghadirkan diri tidak dapat dipastikan.
Beliau, kata Mahadzir, tidak dapat dihubungi.
Zahid Hamidi bukan saja melepaskan kuasanya selaku Presiden UMNO dan Pengerusi BN kepada Mohamad Hassan yang merupakan timbalannya, malah jawatan Ketua Pembangkang yang disandangnya sejak Julai 2018 lalu juga telah diserahkan kepada Ismail Sabri.
Selain tindakan itu menyebabkannya semakin kekurangan peranan dalam parti, kedudukannya kini hanyalah sebagai Ahli Parlimen Bagan Datuk saja.
Persoalannya, mengapa Zahid Hamidi tidak menghadirkan diri dalam majlis perasmian Parlimen kali ini?
Bukankah majlis ini sebenarnya penting dalam kedudukannya sebagai Ahli Parlimen?
Adakah beliau mengambil cuti secara tiba-tiba sebagai Ahli Parlimen, sama seperti cutinya sebagai Presiden UMNO dan Pengerusi BN juga?
Atau merajuk hati?
Apakah barangkali ketidakhadirannya kali ini merupakan tanda-tanda beliau akan mengundurkan diri sepenuhnya daripada politik dan hanya mahu menghabiskan sisa-sisa perjuangannya untuk berdepan dengan 46 kes mahkamah yang sedang dihadapinya?
(Shahbudindotcom 11/03/2019)

0

0

votes
Article Rating
Kongsikan artikel ini


MENGAPA TUN M TAK MENJAWAB APABILA DITANYA TENTANG SIJIL PALSU?

Bukan perkara yang biasa bagi Tun Mahathir Mohamad tidak menjawab atau mengelak daripada menjelaskan sesuatu perkara yang ditanyakan kepadanya.
Biasanya, tanyalah apa jua soalan atau siapa saja yang ingin menanyakan soalan kepadanya, pantang bagi Tun Mahathir tidak memberikan jawapannya.
Di dalam negara atau di luar negara, di forum antarabangsa atau oleh wartawan media, tidak pernah sekali pun beliau menghampakan mereka yang bertanya soalan atau inginkan jawapan daripadanya.
Beliau selalu dianggap sebagai sumber berita yang tidak pernah menghampakan bagi wartawan.
Dan karektor itulah yang menjadikan beliau sentiasa nampak hebat dan berbeza berbanding Perdana Menteri lain yang pernah dilahirkan oleh Malaysia.
Tetapi, ternampak ada yang luar biasa tentang Tun Mahathir di Parlimen pagi tadi.
Ketika Ahli Parlimen Pontian, Ahmad Maslan bertanya tentang kerajaan berintergriti yang sekarang ini dibelenggu dengan dua masalah utama iaitu janji-janji manifesto yang gagal ditunaikan serta beberapa anggota pentadbiran kerajaan yang didapati memiliki sijil akademik palsu, Tun Mahathir hanya menjawab soalan yang pertama saja.
Soalan berkaitan anggota pentadbiran kerajaan yang didakwa memiliki sijil akademik palsu, langsung tidak dijawabnya.
Beliau terus duduk selepas memberi jawapan mengenai sebab janji-janji manifesto berdepan masalah untuk dilaksanakan oleh kerajaan.
Malah, selepas beliau menjawab soalan pertama itu dan Ahmad Maslan kemudian bertanya tentang soalan kedua yang tidak dijawab oleh Tun Mahathir, Speaker terus memintasnya dengan mengatakan masa sudah tamat.
Pelik kan!!
Mengapa Tun Mahathir tidak berani menjawab tentang perkara itu?
Bukankah selama ini beliau terkenal dengan kehebatan berhujah dan menjawab apa juga soalan serta akan mempertahankan mereka yang dilantiknya?
Apakah ini bermakna Tun Mahathir sendiri dalam diam-diam sebenarnya turut terasa terbeban dengan anggota pentadbiran kerajaan yang didakwa memiliki sijil palsu itu?
Atau ini menandakan beliau mahu merombak kabinet dan membuang semua mereka yang memiliki sijil palsu itu dalam waktu terdekat ini?
Jika tidak, mengapa kali ini beliau mengelak daripada mempertahankan kepalsuan mereka itu?
(Shahbudindotcom 12/03/2019)

0

0

votes
Article Rating
Kongsikan artikel ini


“TAHNIAH ATAS ‘PERNIKAHAN’ UMNO DAN PAS”

1. Saya menyambut baik pengumuman tentang kerjasama rasmi Umno dan Pas yang dibuat oleh Timbalan Presiden Umno, Dato Seri Mohamad Hasan dan Timbalan Presiden Pas, Dato’ Tuan Ibrahim Tuan Man pada 5 Mac 2019 yang lalu walaupun sebelum ini berulang kali dinafikan terutamanya oleh Pas.
2. Setelah sekian lama terjalinnya ‘hubungan sulit’ di antara Umno dan Pas, iaitu sekurang-kurangnya sejak 2015, akhirnya Mohamad Hasan mengaku bahawa Umno dan Pas sudah ‘bernikah’ dan ‘bersanding’ selepas mula ‘bertunang’ pada pada tahun lepas.
3. Saya langsung tidak terkejut dengan ‘pernikahan’ Umno dan Pas ini memandangkan kami memang telah mengetahui sejak sekian lama ‘skandal’ di antara kedua-dua parti ini. Hubungan sulit ini sudah berjalan sebelum ini atas inisiatif bekas Presiden Umno yang terpalit dengan skandal 1MDB, Dato’ Seri Mohd Najib Tun Razak dengan Presiden Pas, Dato’ Seri Abdul Hadi Awang.
4. Bukan rahsia lagi pada peringkat awal persefahaman Umno dengan Pas ini adalah bertujuan untuk memecahkan undi pembangkang di dalam Pilihan Raya Umum ke-14 yang lalu melalui pertandingan tiga penjuru agar BN terus dapat berkuasa dan Dato Seri Najib terus kekal sebagai PM.
Oleh sebab itu, Pas mencatat sejarah dengan bertanding 155 kerusi Parlimen, yang menjadi rekod kerusi terbanyak yang pernah ditandingi Pas sejak penyertaan parti tersebut di dalam pilihanraya.
5. Jika kita imbau menjelang PRU14 yang lalu, Pas di depan rakyat berulang kali menafikan mereka bersekongkol dan bersama dengan Umno/BN dan juga menegaskan bahawa Pas kekal sebagai parti pembangkang dan tetap menentang kerajaan BN.
Presiden Pas sebelum PRU14 menganggap kerjasama dengan Umno ibarat menanggung biawak hidup. Tetapi di belakang tabir, kita amat maklum strategi Pas untuk memecahkan undi pembangkang agar tidak solid mengundi calon-calon Pakatan Harapan.
Syukur Alhamdulillah, perencanaan licik Najib dan Abdul Hadi ini untuk menggagalkan arus kebangkitan rakyat telah tidak berjaya dan akhirnya Barisan Nasional telah dapat ditumbangkan setelah berkuasa lebih dari 60 tahun.
6. Saya bersetuju dengan kenyataan Perdana Menteri, Tun Dr Mahathir Mohamad bahawa hasrat utama gabungan Pas Umno ini adalah bukan setakat untuk menjatuhkan kerajaan Pakatan Harapan, tetapi juga dengan sendirinya akan mengembalikan kuasa politik Umno/BN dan Najib Razak ke jawatan Perdana Menteri Malaysia.
Tetapi sebagaimana perangai tipikal Pas, mereka tidak akan mengaku atas apa jua perbuatan mereka, bahkan akan sanggup untuk melakukan ‘tipu syarie’ bagi mencapai hasrat mereka, termasuklah hingga ke tahap yang berlaku sekarang apabila Pas bersama Umno galak menyebarkan pembohongan dan dakyah palsu bagi mengapikan-mengapikan sentiment perkauman dan agama.
Cuma saya tak pasti sama ada Pas sekarang menanggung biawak hidup atau mendukung biawak yang dah nazak untuk dibaca jampi serapah kut kut panjang umur.
7. Apa pun lagi sekali, saya ucapkan terima kasih dan tahniah kepada Umno dan Pas atas ‘pernikahan’ ini.
Selamat Pengantin Baru dan Selamat Berbulan Madu!
HJ MAHFUZ OMAR
Naib Presiden AMANAH
Ahli Parlimen Pokok Sena
12 Mac 2019/5 Rejab 1440H.

0

0

votes
Article Rating
Kongsikan artikel ini


BARU MAIN MATA ATAU TAK MAHU KONGSI KUASA?

Sebelum ini, Timbalan Presiden UMNO, Mohamad Hassan secara terbuka mengumumkan UMNO dan Pas sudah bersanding secara rasmi.
Ia berikutan persetujuan kedua-dua parti untuk saling bekerjasama bagi berlawan dengan PH yang didalamnya ada PKR, DAP, Amanah dan Bersatu.
Susulan pengumuman persandingan itu, Mohamad Hassan juga berjaya memujuk MCA dan MIC agar tidak meninggalkan BN.
Dengan yang demikian, gabungan BN menjadikan didalamnya ada UMNO, MCA, MIC dan juga Pas.
Di waktu yang sama, UMNO turut melontarkan cadangan untuk mewujudkan kerajaan campuran di Kelantan, Terengganu, Pahang dan Perlis sebagai tanda rasminya perkahwinan tersebut.
Pas kemudian membalas dengan mengatakan ia lebih sesuai disebut kerajaan persahabatan berbanding kerajaan campuran.
Kedua-dua parti, UMNO dan Pas seterusnya mengumumkan penubuhan sebuah jawatankuasa teknikal untuk memperhalusi dan meningkatkan lagi kerjasama kedua-dua parti.
Bagi pihak UMNO, Naib Presidennya, Khaled Nordin telah dilantik sebagai penyelarasnya, manakala di pihak Pas pula ialah Idris Ahmad yang juga Naib Presiden Pas.
Tetapi, setelah seminggu pengumuman persandingan itu diperkatakan ramai, hari ini seorang Naib Presiden Pas, Mohd Amar Nik Abdullah berkata, hubungan UMNO dan Pas sebenarnya masih lagi di peringkat bermain mata.
UMNO dan Pas belum bersanding lagi, katanya.
Sehubungan itu, tambah beliau, adalah terlalu awal untuk mewujudkan kerajaan campuran antara UMNO dan Pas di empat negeri itu.
Katanya lagi, kerajaan negeri sedia ada patut dikekalkan sehingga PRU akan datang dan kedua-dua parti hanya perlu menumpukan usaha untuk menjadi pasukan pembangkang yang lebih baik serta berkesan.
Aikkk…kenapa tiba-tiba Pas berubah nada?
Baru main mata saja pulak?
Heboh diumumkan sudah bersanding, mengapa dikata baru main saja?
Habis, yang bersama ke sana sini dalam kempen di Cameron Highlands dan Semenyih, kemudian selepas ini mahu ke Rantau pula, apa namanya itu?
Bolehkah sekadar bermain mata sudah boleh ke sana ini bersama?
Adakah ini kerana Pas tidak mahu berkongsi kuasa dan kekayaan mereka dengan UMNO lantaran Kelantan dan Terengganu ada hasil minyak dan kedua-dua negeri baru saja menerima hasil royaltinya, sedangkan Pahang dan Perlis hanya ada hasil bauksit dan tebu yang tidak seberapa saja?
Jika begitu, bagaimana mereka mahu berkongsi mengurus kerajaan Pusat nanti?
(Shahbudindotcom 13/03/2019)

0

0

votes
Article Rating
Kongsikan artikel ini


MASIH ADA LAGI RUPANYA YANG MENYEBAR KHABAR ANGIN UNDI TAK PERCAYA…

Di sebalik suasana politik dalaman PH nampaknya agak reda dan tumpuan rakyat kini lebih kepada isu-isu lain seperti seperti pencemaran Sungai Kim Kim yang menyebabkan semua sekolah di daerah Pasir Gudang diarahkan tutup, rupa-rupanya masih ada yang terus menyebarkan khabar angin berhubung isu undi tidak percaya terhadap Perdana Menteri, Tun Mahathir Mohamad.
Diperkatakan, baik melalui perbualan umum atau tulisan di beberapa media sosial, kononnya usaha Anwar Ibrahim mahu mengusulkan undi tidak percaya itu adalah pada Selasa lalu tetapi telah menemui kegagalan kerana tidak cukup sokongan daripada Ahli-Ahli Parlimen yang memihak kepadanya.
Lantaran itu Ahli Parlimen Port Dickson itu dikatakan telah membatalkan usaha untuk membawa usul tersebut pada saat-saat akhir.
Bagaimanapun, penyebar khabar angin itu meneruskan lagi dongengnya dengan mengatakan Anwar akan mencuba sekali lagi untuk mengemukan usul yang sama sebelum sidang Parlimen berakhir pada 11 April depan.
Untuk apa sebenarnya Anwar buat gila mahu membawa usul undi tidak percaya sedangkan peralihan kuasa kepadanya akan berlaku dalam tempoh dua tahun setelah Tun Mahathir menjadi Perdana Menteri?
Bukankah lebih baik beliau bersabar sebagaimana tempoh masa yang dipersetujui itu?
Sebetulnya, bukan saja Anwar tiada perancangan untuk mengemukakan usul undi tidak percaya itu, malah Azmin Ali sendiri dalam ucapannya di Parlimen telah menegaskan bahawa PH komited untuk terus memberi sokongan padu kepada Tun Mahathir menerajui negara ini.
Ketika ini Majlis PH turut tiada masalah berhubung peralihan kuasa yang telah dipersetujui itu, malah hubungan Anwar dengan Tun Mahathir juga berada pada tahap terbaik ketika ini.
Sejak tiga bulan lalu, setiap sebulan sekali Anwar mengadakan pertemuan dengan Tun Mahathir untuk beliau melaporkan apa-apa kerja yang dilakukannya, baik di dalam mahupun luar negara, selain meminta nasihat serta pandangan Perdana Menteri berhubung pelbagai isu semasa.
Dengan itu, Anwar hanya perlu kekal bersama Tun Mahathir, di samping menunggu tibanya waktu yang sesuai untuk beliau mengambil alih teraju pentadbiran negara ini sebagaimana yang telah dijanjikan itu.
Khabar angin atau dongeng mengenai usul undi tidak percaya kepada Tun Mahathir tidaklah lain hanyalah perancangan pihak musuh atau pembangkang yang tidak senang berhubung peralihan kuasa tersebut.
Jika peralihan kuasa berjalan dengan lancar sepertimana dipersetujui, maka tiadalah perpecahan dalam PH dan ini bermakna sukarlah mereka untuk menggugatnya dalam PRU akan datang.
Selain itu, pihak musuh PH juga sebenarnya bimbang dengan kelibat Anwar yang lebih Islamik dan terkenal dengan idea-idea progresifnya apabila memegang kuasa nantu akan menjadikan mereka semakin dijauhi oleh rakyat.
Idea-idea Anwar semasa berada dalam kerajaan dahulu seperti memperkenalkan Bank Islam, Universiti Islam serta pelbagai pendekatan cakna kepada rakyat adalah antara yang membuatkan kerajaan ketika itu lebih dekat di hati rakyat.
Inilah yang sebenarnya menakutkan pihak pembangkang, lalu mereka terpaksa mereka-reka cerita kononnya ada usul undi tidak percaya akan dibawa yang semata-mata bertujuan memecah-belahkan PH.
Sokongan yang kononnya diberikan kepada Tun Mahathir jika berlaku undi tidak percaya hanyalah bertujuan supaya Perdana Menteri terghairah untuk memegang kuasa melebihi dua tahun dan memungkiri janji peralihan kuasa.
Seterusnya, jika itu berlaku, tentulah PH akan berpecah yang berpunca daripada pergeseran semula antara Tun Mahathir dengan Anwar.
Akibatnya, PH akan berpecah, lemah, rakyat jadi bosan dan di sinilah diharapkan munculnya peluang pembangkang untuk menang semula dalam pilihanraya akan datang.
Namun, kiranya peralihan kuasa berjalan lancar dan PH tidak berpecah, kalau pun tidak sehingga 60 tahun, barangkali dua tiga penggal jugalah pembangkang yang ada sekarang akan terus bergelar pembangkang di negara ini.
(Shahbudindotcom 14/03/2019)

0

0

votes
Article Rating
Kongsikan artikel ini


POLITIK LALI DAN CANGGUN PH MENGHIDUPKAN TAPAK UMNO-PAS UNTUK MENAPAK

Apa yang nyata Pakatan Harapan (PH) telah gagal untuk melenyapkan pengaruh United Malays National Organization (UMNO) dalam konteks persekitaran politik Malaysia amnya dan politik Melayu khususnya, tambahan pula dengan sokongan serta dokongan Parti Islam Se Malaysia (PAS), hakikatnya UMNO akan terus mengepak untuk mencabar PH. Politik lestari dan anggun yang diperkenalkan PH serta menjadi amalan PH, bagi menunjukkan komitmen terhadap falsafah, pemikiran serta prinsip demokrasi, akan membuka ruang yang amat selesa untuk UMNO menyambung talian hayatnya, seterusnya meneruskan kelangsungan hidupnya.
Hakikatnya berdasarkan keputusan Pilihan Raya Kecil (PRK) Semenyih, pemikiran pengundi Melayu nampaknya masih terikat kuat dengan anggapan bahawa UMNO merupakan “pembela” Melayu dan PH dianggap sebagai parti yang tidak cakna kepada Melayu dan Islam.
Persepsi dalam kalangan masyarakat Melayu ini, khususnya dalam kelompok perkampungan tradisi, berlegar di sekitar andaian bahawa masyarakat Melayu sedang terancam, kepentingan Melayu tidak terbela, hak orang Melayu sudah tidak lagi dipertahankan, agama Islam telah diliberalkan dan Islam telah dihina oleh bukan Islam.
Inilah hakikat yang tertanam dalam minda masyarakat Melayu, terutamanya dalam kalangan masyarakat Melayu yang terpedaya dengan sumber maklumat yang disebarkan oleh pihak yang berkepentingan daripada PAS dan UMNO.
Ini bermakna selagi wujudnya sentimen kemelayuan secara “intaian dalaman” dan politik kepertuanan Melayu-Islam, maka selagi itulah PH akan gagal untuk menerobos serta menakluk pemikiran pengundi Melayu untuk memberikan sokongan kepada PH, khususnya di kawasan-kawasan luar bandar dan perkampungan tradisi Melayu yang menjadi pusat paksi kepada undi Melayu.
Keadaan ini tentunya akan memberikan kelebihan kepada PAS dan UMNO untuk membentuk kecenderungan pengundi Melayu-Islam bagi memihak kepada kedua-dua parti tersebut.
Sungguh pun begitu, terdapat unsur yang memungkinkan juga akan wujudnya pertarungan antara PAS dan UMNO untuk bersaing bagi mendapat undi dalam kalangan masyarakat Melayu luar bandar ini, memandangkan kedua-dua parti ini mempunyai kumpulan sasar yang sama iaitu Melayu-Islam.
PAS dan UMNO berkemungkinan boleh mencanangkan kerjasama serta sokongan antara satu sama lain dalam PRK, namun potensi konflik amat besar untuk berlaku dalam konteks penentuan kerusi dalam Pilihan Raya Umum (PRU) di antara PAS dan UMNO, sebagaimana yang dilakukan oleh PAS sewaktu berada dalam Pakatan Rakyat (PR), khususnya sewaktu berlangsungnya PRU 13.
Sebelum itu sejarah juga telah mencatatkan akan hakikat berlakunya konflik di antara PAS dan UMNO sehingga membawa kepada penyingkiran PAS daripada Barisan Nasional, 1978. Berpunca daripada konflik kepentingan dalam usaha kedua-dua parti tersebut, PAS dan UMNO meluaskan pengaruh masing-masing di kawasan-kawasan lingkaran pengaruh Melayu, khususnya dikawasan FELDA.
Berdasarkan hakikat ini, dalam usaha untuk membina persekitaran politik baru, PH yang berkecenderungan membina persekitaran politik berteraskan keutuhan prinsip demokrasi, menjunjung kebebasan bersuara serta bertindak dan berhimpun, memancarkan tindakan politik berdasarkan persekitaran politik lestari dan anggun, hakikatnya mengundang cabaran dan kesukaran yang tersendiri terhadap usaha memperkasakan PH.
Keadaan ini akan menjadikan setiap gerak langkah politik PH menjadi lali dan canggun, khususnya sepanjang isu yang berkaitan dengan tindakan politik serta proses politik yang sepatutnya dilakukan, bagi berhadapan dengan isu-isu dan tindakan-tindakan politik yang dibangkitkan oleh PAS dan UMNO serta dakyah politik berkaitan dengan ancaman terhadap kepentingan Melayu dan Islam yang disebarkan oleh UMNO dan PAS.
PH telah gagal untuk bertindak secara konstruktif dalam menangani tindakan politik serta pemalsuan isu politik yang dibangkitkan oleh PAS dan UMNO, terutamanya sepanjang yang berkait dengan penyebaran maklumat yang bersifat manipulatif untuk membangkitkan unsur-unsur perkauman dan keagamaan bagi memesong serta mengkerdilkan pemikiran masyarakat Melayu khususnya.
Apa yang nyata, kebanyakan sebaran maklumat yang ditaburkan oleh PAS dan UMNO tidak diasaskan kepada data dan fakta yang tepat, sebaliknya lebih kepada aspek pemasungan minda dalam kalangan masyarkat, khususnya masyarakat Melayu. PAS dan UMNO bergabung menyebarkan kefahaman yang salah dalam mentafsirkan langkah tindakan yang diambil oleh pihak PH dalam mengemudi dasar-dasar pembangunan kerajaan.
Antara contoh yang nyata dakyah negatif yang disebarkan oleh PAS dan UMNO adalah bersabit dengan isu penghapusan tol lebuh raya, disebarkan bahawa PH telah gagal memenuhi janji dalam isu penghapusan tol tersebut, wal hal, apa yang di sebut di dalam manifesto PH dalam PRU 14 adalah;
“Kerajaan Pakatan Harapan akan mengkaji semula semua perjanjian konsesi lebuh raya. Kami akan berunding untuk mendapatkan harga yang terbaik untuk mengambil alih setiap konsesi tol dengan matlamat akhir untuk menghapuskan kutipan tol secara berperingkat. Kami percaya bahawa penyediaan infrastruktur asas seperti jalanraya dan lebuhraya adalah tanggungjawab kerajaan untuk rakyat.”
Apa yang ditegaskan adalah mengkaji semula akan perjanjian konsesi lebuh raya dengan matlamat akhir untuk menghapuskan kutipan tol secara berberingkat, bukannya dilakukan secara serta merta, bahkan isu penghapusan kutipan tol ini juga tidak ada dalam janji 100 hari PH.
Ini bermakna dalam tindakan politiknya PAS dan UMNO secara sedar cuba membentuk minda rendah dalam kalangan masyarakat Melayu, kerana dianggap sebagai satu aset kepada mereka. Bukankah kerajaan yang didokong oleh PH telah pun memulakan langkah perundingan tersebut? Bermakna semakin rendah daya fikir masyarakat Melayu, maka semakin besar peluang untuk UMNO dan PAS meneruskan kemaraan politik mereka.
Dalam PRK Semenyih umpamanya disebar dan ceramahkan bahawa PH akan bertindak untuk menutup pusat-pusat dan sekolah-sekolah tahfiz, melantik orang Cina dalam mengendali pengurusan Tabung Haji dan kuasa orang Melayu yang semakin lemah. Isu-isu ini sebenarnya telah gagal ditangani dengan berkesan oleh PH, mengakibatkan wujudnya tahap kecurigaan yang tinggi terhadap kewibawaan PH dalam mengurus kepentimgan masyarakat Melayu dan Islam.
Di sinilah yang dikatakan lali dan canggunnya PH dalam berhadapan dengan serangan PAS dan UMNO.
PH hakikatnya gagal untuk memahami dan menghayati akan falsafah serta strategi perang, khususnya dalam konteks mengendali kemenangan selepas Pilihan Raya Umum ke 14 (PRU 14). Ruang-ruang telah dibuka sebegitu luas untuk membolehkan musuh politik kembali beraksi, atas sikap dan pendirian “menghormati” prinsip demokrasi.
Wal hal pada waktu yang sama PH masih belum berkeupayaan untuk memantap dan menstabilkan cengkaman kuasa dalam mengendalikan pemerintahan negara, memandangkan struktur, mekanisme serta jentera pentadbiran negara masih terperangkap dalam kerangka pemikiran “order lama,” masih terikut dengan perangai peninggalan Barisan Nasional (BN), hakikat ini agak sukar untuk dipecahkan, memandangkan pengalaman peralihan kuasa hanya baru berlaku buat pertama kali, dalam tempoh masa 60 tahun merdeka.
Politik adalah satu peperangan dalam bentuk yang lain, sebagaimana yang digambarkan oleh Carl Von Clausewitz dalam “On War,” manakala Sun Tzu mengungkapkan bahawa, “…dalam sesuatu medan pertempuran, kemenangan hanya boleh diperolehi apabila musuh berjaya dilemahkan sehingga menjadi abu, jangan biarkan musuh bangkit kembali kerana dengan kebangkitan itu musuh akan kembali menentang dan memusnah kekuatan anda.” inilah apa yang sepatutunya dilakukan oleh para strategis PH dalam menangani dan mengurus situasi politik selepas kemenangan dalam PRU 14 lalu.
Pemikiran strategis Carl Von Clausewitz dan Sun Tzu ini secara amnya telah gagal dilaksanakan secara berkesan oleh para pemikir strategis PH, sehingga menyebabkan wujudnya ruang-ruang terbuka untuk pihak-pihak yang bersaing menyanggah segala tindakan yang diambil oleh PH. PH sepatutnya boleh bertindak balas terhadap saingan poilitik, dengan memahami pemikiran yang dilontarkan oleh kedua-dua pemikir strategi perang ini.
Namun demikian dapat dijangkakan bahawa ini bukan gaya politik PH, dalam perkiraan PH, musuh perlu hidup kerana itulah demokrasi, politik demokrasi perlukan pesaing politik yang kuat. Sungguhpun pada masa yang sama, PH masih gagal dalam membentuk serta membina kestabilan kedudukannya dalam segala aspek, sama ada dalam pelaksanaan dasar-dasar kerajaan, memenuhi tuntutan manifesto PRU dan juga membina perseimbangan kepercayaan dan keyakinan antara kaum, khususnya untuk mengikat keyakinan dalam kalangan msyarakat Melayu terhadap PH.
PH dalam realiti ini sememngnya berada dalam keadaan yang amat tempang, tindakan PH yang gagal bertindak secara strategis, sebenarnya memberikan peluang dan ruang secukupnya kepada musuh politik PH, UMNO dan PAS untuk terus bangkit mencabar PH.
UMNO dan PAS ternyata mempunyai peluang yang terbuka untuk mengeksploitasi sentimen kemelayuan disebabkan imaginasi masyarakat Melayu yang begitu kuat akan akar sentimen ketuanan Melayu serta kesucian Islam, bagi masayarakat Melayu kesucian Islam itu adalah apa yang ditafsirkan oleh mereka yang bergelar ulama Melayu, berteraskan kandungan kitab kuning. Apa pun yang dilontarkan oleh Yusuf al-Qaradhawi atau pun Rasyid al-Ghanusi umpamanya, bukan aliran Islam yang perlu diikuti.
Gambarannya, bagi masyarakat Melayu kesucian Islam itu hanya boleh dijaga oleh Melayu yang berkampung di dalam PAS sahaja, Melayu di luar PAS adalah Melayu liberal, Melayu yang tidak masak akan kefahaman Islam mereka. Realiti inilah satu hakikat yang gagal ditangani secara berkesan oleh pimpinan PH. Dalam situasi inilah juga UMNO dan PAS agak mudah untuk mengembangkan pengaruh serta fahaman politik mereka dan kembali bertapak dalam kalangan pengundi Melayu. Berdasarkan realiti inilah juga PH akan bertarung dalam PRK Rantau pada 13 April 2019 nanti.
DR. KAMARUDIN MUSA
Fakulti Pengurusan dan Ekonomi
Universiti Pendidikan Sultan Idris.

0

0

votes
Article Rating
Kongsikan artikel ini


KEBEBASAN BERSUARA MESTI ADA BATASNYA

Entah kenapa, kebebasan bersuara di negara kita kebelakangan ini bagai berlaku dengan bebas dan sebebas-bebasnya.
Semua orang seolah-olahnya boleh berkata apa saja dan kepada sesiapa saja serta dengan bahasa apa sekali pun.
Yang lebih buruk, kata-kata kasar dan kesat itu tidak saja ditujukan kepada mereka yang berbeza pendirian atau terhadap pemimpin yang dimusuhi, tetapi juga berkaitan agama dan kemuliaan Nabi Muhammad SAW sebagai Rasulullah.
Tidakkah ini sebenarnya sesuatu yang amat buruk dalam konteks negara berbilang kaum dan agama seperti Malaysia?
Bagaimanapun, adalah dipuji kerana penghinaan berkaitan agama dan kemuliaan Rasulullah ini sudah mula diambil tindakan tegas oleh kerajaan. Inilah yang rakyat mahukan sebenarnya.
Jika penghinaan kepada sesuatu agama dibiarkan, ia tentu saja akan mengundang tindak-balas yang akhirnya semua agama akan terdedah kepada penghinaan.
Tidak mustahil nanti, bukan saja rusuhan boleh berlaku, bahkan perang pun adalah kebarangkalian sekali.
Sebab itu, pencegahan awal mesti dilakukan. Tetapi bagaimana dengan penghinaan lain seperti kepada pemimpin negara?
Kita bukan saja tersentap apabila budak-budak bingai atau separuh masak menggelar pemimpin negara, termasuk Perdana Menteri, dengan panggilan keji, kesat dan tidak sepatutnya, kadangkala orang tua-tua pun terbawa sama dengan suka memanggil pemimpin yang tidak disukai atau dimusuhinya dengan gelaran yang lebih kurang sama juga.
Ada juga yang kerana marahkan seorang menteri, sampai berkata mahu mencurahkan asid ke mukanya.
Apa sudah jadi dengan budi bahasa di kalangan rakyat kita sebenarnya?
Lebih buruk lagi, pemimpin negara pun selalu terbawa-bawa dengan amalan yang sama.
Dulu, ada pemimpin negara pernah mengeluarkan perkataan bangang, haramjadah dan sebagainya, kini pun nampaknya tidak jauh bezanya.
Hari ini ada seorang menteri yang aoabila ditanya mengenai penyelewengan AP atau permit import kereta, dengan sedikit marah berkata, jika diberikan bukti mengenainya, beliau mahu mengetuk kepala mereka yang melakukannya.
Adakah seorang menteri wajar berbahasa seperti mat rempit berbual di tepi-tepi jalan ketika mengulas sesuatu perkara?
Walaupun Tun Mahathir Mohamad pernah mengatakan menteri-menteri di bawah pentadbirannya adalah mentah-mentah belaka dan tiada pengalaman, hakikatnya mereka bukanlah budak-budak remaja lagi.
Dengan kedudukan mereka yang sudah berusia, ada keluarga, berpendidikan lagi, di mana logiknya jika mereka masih suka berbahasa kasar, kurang hemah dan tiada budi bahasa?
Bagaimana agaknya budi bahasa mereka di rumah ketika berbual dengan keluarga, ibu bapa, adik-beradik dan anak sendiri?
Dalam hal ini, selain pemimpin sendiri perlu menunjukkan teladan yang baik dengan berbahasa selaku manusia yang bertamadun, terutamanya di dalam televisyen atau di depan wartawan, kerajaan sendiri harus ada ketegasan tanpa kompromi mengenainya.
Kebebasan bersuara bukanlah bermakna seseorang itu bebas bercakap apa saja dan kepada sesiapa juga. Kebebasan mesti ditunjangi sama dengan perasaan hormat serta budi bahasa.
Sebab itu, apabila mengkritik mereka yang berjawatan atau lebih tua atau kerana ingin menegur Perdana Menteri misalnya, sudah tentu ada adab-adab yang perlu dipatuhi.
Jika diredah begitu saja dan digunakan bahasa yang kesat, berbentuk makian atau carutan, apakah bezanya orang itu sebagai manusia dengan haiwan yang bebas tanpa kawalan di hutan-hutan?
Kerajaan tidak harus bertangguh atau gentar melaksanakan undang-undang terhadap mereka yang berkelakuan keji itu.
Kita ada banyak peruntukan undang-undang untuk menangani dan memberi pengajaran kepada rakyat berhubung amalan tidak sihat yang semakin berleluasa itu.
Lagi dilewat tindakan diambil, lagi gejala itu akan tambah berleluasa. Tindakan tegas sekurang-kurangnya akan menimbulkan ketakutan untuk mereka yang lain daripada turut sama melakukannya di masa-masa akan datang.
Rakyat pasti akan menyokong kerajaan dalam hal ini. Bagaimana sekali pun bencinya kita kepada seseorang pemimpin, majoriti rakyat lebih benci jika bahasa yang kesat, keji, memaki atau mencarut digunakan terhadap pemimpin berkenaan.
Pemimpin yang dibenci atau tidak disukai boleh ditolak dalam pilihanraya, tetapi bukan boleh sesuka hati dicaci, dimaki atau dicarut begitu saja.
(Shahbudindotcom 15/03/2019)

0

0

votes
Article Rating
Kongsikan artikel ini


TUN M TOLAK REFORMASI DAN EPISOD JANJI DIMUNGKIRI BERTERUSAN LAGI

Lapan bekas wakil rakyat UMNO Sabah yang terdiri daripada empat Ahli Parlimen, dua Senator dan dua Adun diumumkan menyertai Bersatu petang tadi dalam satu majlis di Putrajaya.
Empat Ahli Parlimen berkenaan ialah Azizah Mohd Dun (Beaufort), Ronald Kiadee (Beluran), Abd Rahim Bakri (Kudat) dan Zakaria Mohd Edris (Libaran).
Dua Senator pula ialah Abdul Ghani Mohd Yassin dan John Ambrose, manakala dua Adun adalah Hajiji Haji Nor (Sulaman) dan Masidi Manjun (Karanaan).
Kemasukan mereka ini bukan saja menambah bilangan Ahli Parlimen Bersatu menjadi 26, malah menjadikan satu lagi kata-kata Tun Mahathir Mohamad dimungkiri oleh dirinya sendiri.
Sebelum ini, Pengerusi Bersatu itu pernah mengatakan bahawa jika ada bekas pemimpin UMNO yang mahu menyertai Bersatu, mereka akan diwajibkan untuk menjadi Bebas bagi tempoh tertentu terlebih dahulu untuk dinilai bahawa kemasukan mereka bukan kerana kepentingan peribadi.
Malangnya, lapan bekas pemimpin UMNO Sabah ini hanya tidak lama selepas mengumumkan keluar UMNO, mereka terus diterima sebagai sebagai ahli Bersatu.
Sudah tentu selepas ini, semua bekas pemimpin UMNO Sabah yang bukan wakil rakyat yang telah keluar UMNO baru-baru ini, termasuk Salleh Said Keruak akan diterima juga ke dalam Bersatu.
Tidak dinafikan kemasukan mereka ini adalah sebagai persediaan menjelang pelancaran rasmi Bersatu yang akan diadakan di Sabah pada 6 April depan.
Bermakna, sudahlah kemasukan Bersatu ke Sabah merupakan perlanggaran janji Tun Mahathir terhadap Warisan, kini penerimaan lapan wakil rakyat ini menambah satu lagi episod janjinya sendiri telah dimungkiri.
Tidak cukup dengan itu, daripada empat bekas Ahli Parlimen UMNO yang masuk Bersatu hari ini, salah seorang daripadanya ialah Pengerusi PAC iaitu Ronald Kiandee.
Ronald Kiandee sebelum ini dipilih mengetuai PAC atau Jawatankuasa Kira-Kira Wang Negara adalah atas kapasitinya mewakili Ahli Parlimen UMNO sebagai menepati janji manifesto PH untuk melantik wakil pembangkang menerajui badan itu.
Ia berikutan ketika era BN dahulu, semua Pengerusi PAC adalah daripada UMNO dan ini menimbulkan kritikan ramai, terutama dalam PAC menangani skandal 1MDB.
Sehubungan itu, sebaik menang PRU14 dan sebagai menepati janjinya, PH telah meminta BN sebagai pembangkang untuk menamakan wakil rakyatnya untuk dilantik mengetuai PAC.
Apabila Ronald Kiande dipilih mengetuai PAC dan kemudian telah masuk Bersatu, beliau sepatutnya tidak layak lagi untuk menerajui badan itu.
Mengekalkan lagi beliau di jawatan itu hanya menjadikan PH tidak berbeza sama sekali berbanding BN dahulu.
Dalam hal ini, BN sendiri telah menamakan Noraini Ahmad, Ahli Parlimen Parit Sulong sebagai calon Pengerusi PAC yang baru dan beliau hanya menunggu masa saja untuk diumumkan memegang jawatan itu.
Malangnya, sekali lagi Tun Mahathir cuba mungkir janji dengan bertindak mahu terus mengekalkan Ronald Kiandee sebagai Pengerusi PAC.
Alasan Tun Mahathir ialah janji PH bahawa PAC akan diketuai oleh wakil rakyat pembangkang hanyalah suatu dasar dan bukan sebahagian daripada perlembagaan.
Kata-kata Tun Mahathir ini tidak banyak bezanya apabila beliau enggan menunaikan janji-janji manifesto dengan mengatakan Buku Harapan bukanlah sebuah kitab suci.
Apa ni Tun? Berapa kali lagi nak mungkir janji?
Yang nyata, perubahan yang dilakukan PH dengan melantik wakil pembangkang mengetuai PAC adalah sebahagian daripada janji reformasi dalam pentadbiran dan tata urus negara.
Bagaimanapun, sikap dan pendirian Tun Mahathir dalam hal ini terang-terang menunjukkan beliau menolak reformasi dalam negara dan mahu mengembalikan gaya pemerintahan BN dalam PH yang kini dipimpinnya.
Apakah Tun Mahathir masih tidak sedar lagi isyarat rakyat dalam dua pilihanraya kecil di mana PH kalah sebelum ini?
Apakah ini bermakna Tun Mahathir sendiri yang mahukan PH hanya sepenggal memerintah negara ini?
(Shahbudindotcom 15/03/2019)

0

0

votes
Article Rating
Kongsikan artikel ini


HUJAH TUN M SUNGGUH MELOYAKAN, APAKAH PH HANYA MAMPU BERDIAM DIRI SAJA?

Di sebalik desakan yang kian melata, baik daripada PH sendiri mahupun daripada UMNO yang mahu agar jawatan Pengerusi PAC dikembalikan kepada pembangkang, Tun Mahathir Mohamad tampaknya tetap berkeras enggan berbuat demikian.
Kata beliau, PAC atau Jawatankuasa Kira-Kira Wang Negara akan terus diketuai oleh Ronald Kiandee, biar pun Ahli Parlimen Beluran itu kini adalah ahli Bersatu.
Mempertahankan pendiriannya, Tun Mahathir berkata, PH telah memenuhi janji manifesto apabila melantik Ronald Kiandee yang ketika itu merupakan Ahli Parlimen UMNO sebagai Pengerusi PAC.
“Tetapi, kalau dia kemudian nak pilih masuk parti kerajaan, apa kita boleh buat?
“Bukan ketika dilantik dia daripada parti kerajaan, dia daripada parti lawan,” ujar Tun Mahathir lagi.
Hmmmm….beginikah hujah seorang Perdana Menteri dan tidakkah ia semacam kata-kata mat rempit saja?
Bolehkah diterima hujah atau alasan Tun Mahathir ini?
Sebagai manusia yang berakal dan berpegang kepada prinsip, tidakkah hujah atau alasan Tun Mahathir ini sungguh-sungguh meloyakan untuk diterima?
Kenapakah beliau sukar sangat mahu mengembalikan jawatan Pengerusi PAC itu kepada pembangkang sedangkan ia adalah urusan yang mudah dan senang saja?
Apa yang mahu dipertahankannya melalui PAC dan jawatan yang disandang oleh Ronald Kiandee itu?
Sesungguhnya pendirian Tun Mahathir berhubung kedudukan Pengerusi PAC ini bukan saja mengecewakan, tetapi juga amat meloyakan lagi memualkan.
Tun Mahathir kini nampaknya sudah kembali kepada perangai lama ketika beliau menjadi Perdana Menteri bersama BN dahulu iaitu suka berbuat sesuka hati menurut kehendak dirinya sendiri.
Sedarkah beliau bahawa PH adalah berbeza dengan BN?
Yang nyata, tindakan Tun Mahathir ini sekurang-kurangnya harus diberi diberi perhatian dari segi dua aspek:-
Pertama, jika beliau berterusan sesuka hati memungkiri janji, lebih-lebih lagi dengan hujah yang begitu meloyakan untuk diterima oleh akal yang waras, kesannya ialah PH akan semakin hilang wibawa dan menurun kepercayaan di kalangan rakyat jelata.
Kalau janji pun sesuka hati boleh dimungkiri, apa lagi yang boleh rakyat percaya atau yakini terhadap sesebuah kerajaan?
Untuk itu, Majlis Presiden PH harus segera berbuat sesuatu untuk mengingatkan Tun Mahathir berhubung janji-janji gabungan itu kepada rakyat dan kesannya kepada masa depan PH sendiri.
Kedua, tindakan Tun Mahathir ini harus juga diiperhati dan diteliti dari segi kaitannya berhubung peralihan kuasa daripada beliau kepada Anwar Ibrahim.
Jika jawatan Pengerusi PAC yang dipegang oleh orang lain pun beliau sayang untuk melepaskannya kepada pihak yang sepatutnya, adakah jawatan Perdana Menteri yang penuh dengan segala nikmat yang sedang disandangnya sekarang ini beliau turut tidak terasa sayang untuk menyerahkannya kepada Anwar?
Apakah tidak mungkin janji peralihan kuasa dalam tempoh dua tahun kepada Anwar juga akan dimungkirinya?
Meski Tun Mahathir tidak dinafikan cekap dalam mereka-reka alasan atau hujah untuk berbuat demikian, sekali lagi, adalah penting untuk Majlis Presiden PH sentiasa dan kekal berpegang kepada perjanjian yang telah dipersetujui mengenai peralihan kuasa itu.
Dalam PH ini, jangan dibiarkan Tun Mahathir berbuat sesuka hati ala Maharaja yang kata-katanya mesti didengar dan diikuti sebagaimana beliau pernah melakukannya ketika bersama BN dahulu.
Ingatlah bahawa gabungan PH ini dulunya diwujud dan diasaskan adalah untuk melawan kebobrokan kepimpinan Tun Mahathir ketika beliau bersama BN yang mana daripada situlah lahirnya idea-idea reformasi untuk negara ini.
Setelah beliau kini bersama PH dan Tun Mahathir nampaknya semakin menunjukkan trend ingin kembali kepada amalan lamanya sewaktu bersama BN dahulu, apakah PH sekadar berdiam diri saja?
Apakah pemimpin-pemimpin PH yang sudah ada jawatan dan nikmat kedudukan sekarang ini sudah lupa di mana dan bagaimana mereka bermula dahulu?
(Shahbudindotcom 16/03/2019)

0

0

votes
Article Rating
Kongsikan artikel ini


PENCETUS ANCAMAN PERKAUMAN WAJIB DIAMBIL TINDAKAN

Biar apa pun yang berlaku dalam usaha mencatur keuntungan politik di negara ini, ia tidak seharusnya diseret sehingga mencetuskan perbalahan kaum atau agama.
Kita adalah negara berbilang kaum dan meskipun persoalan politik kita masih diselaputi eleman kaum dan agama, ia dalam waktu yang sama mesti ada batas-batasnya.
Dalam hal ini, pemimpin politik mesti bijak meletakkan sempadan di mana yang boleh dan di mana yang dilarang dalam mereka ghairah berpolitik atau mencari keuntungan itu.
Ditambah dengan berlakunya kejadian tembakan rambang di New Zealand baru-baru ini yang menyebabkan 49 umat Islam terkorban, kita mesti mengambil iktibar daripadanya dan bukan menyemarakkan lagi kejadian itu dengan andaian-andaian yang keterlaluan dalam konteks negara ini.
Sebab itu, siapa pun mereka dan di kelompok mana pun berada, pemimpin politik yang cuba mencetuskan ketegangan kaum dan agama haruslah diambil tindakan sewajarnya.
Tindakan seorang Adun DAP yang cuba berbuat demikian, tetapi menarik balik kenyataannya lantaran menyedari kesilapannya dan kemudian diberi amaran keras oleh DAP, tidak seharusnya dibiarkan berlaku lagi.
Pemimpin politik harus sentiasa berkepala dingin dalam menanggapi sesuatu isu dan jangan ghairah tak menentu tanpa memikirkan kesannya kepada rakyat dan negara.
Sebelum ini, Lim Guan Eng, walaupun telah mengubah perkataan perang kepada menyasarkan ketika mengulas kerjasama UMNO dan Pas dan kesannya kepada bukan Islam, difahamkan sekurang-kurangnya ada lebih 50 laporan polis telah dibuat terhadapnya.
Meski Guan Eng adalah pemimpin kanan dalam kerajaan, pihak polis mesti terus menjalankan siasatan terhadapnya.
Pihak polis tidak perlu takut atau gentar untuk menjalankan siasatan mereka, waima untuk mengambil tindakan sekali pun.
Keutamaan kepada rakyat dan keselamatan negara adalah suatu perkara yang tidak harus dikompromikan.
Kalau pemimpin kerajaan tidak diambil tindakan hanya kerana dia berada dalam kerajaan, kesannya kepada rakyat adalah buruk sekali.
Selepas Guan Eng, kini ada seorang lagi pemimpin UMNO Wilayah Persekutuan, Razlan Rafi dilihat cuba mencetuskan ancaman dalam konteks ketegengan kaum di negara ini.
Jika Guan Eng mengungkapkan perkataan perang yang kemudian ditukar kepada menyasarkan, Razlan pula menyebut perkaraan “tembak” yang seolah-olah mengajak pergaduhan yang hanya disebabkan oleh faktor politik.
Menulis atau menyebut perkataan “elok ditembak puak2 DAP ini” jelas bermaksud menghasut atau mengajak pergaduhan dan ia bukanlah berbentuk sindiran.
Cubaan beliau mengatakan ia cuma bermaksud sindiran hanya memperlihatkan ketidakjujuran atau ketakutannya untuk berdepan realiti.
Maksud kata-kata “tembak” itu dalam konteks apa sekali pun jelas memperlihatkan ia adalah berbentuk ancaman.
Pihak polis dalam hal ini, wajar menyiasat dan mengambil tindakan terhadap pemimpin UMNO itu, bersama dengan Guan Eng sekali.
Kedua-dua perbuatan itu adalah ancaman kepada keharmonian kaum di negara ini serta tidak boleh dibiarkan terus berleluasa.
Yang ditakuti, kiranya tindakan tidak diambil, ia akan meransang pihak lain melakukan perbuatan yang sama yang mana akhirnya, negara kita akan terus terdedah kepada permusuhan kaum serta agama yang berpanjangan, tidak kira siapa pun yang menerajui kerajaan.
(Shahbudindotcom 17/03/2019)

0

0

votes
Article Rating
Kongsikan artikel ini


TUN, TANGGUH DULU PROJEK KERETA KETIGA, TUNAI JANJI MANIFESTO LEBIH UTAMA!!

Semua orang tahu keghairahan Tun Mahathir Mohamad terhadap kereta adalah tinggi dan boleh dikata tiada tandingan berbanding pemimpin-pemimpin lain.
Beliau bukan saja meminati kereta dan kejuruteraannya, malah dalam usinya mencecah 94 tahun sekarang pun beliau masih boleh memandu kereta dengan baik dan laju.
Minat itulah yang antara lain mendorong beliau memulakan projek kereta nasional pertama, Proton sebelum ini.
Selepas Proton, negara kemudian memperkenalkan projek kereta kedua iaitu Perodua.
Sebaik menjadi Perdana Menteri buat kali kedua pada tahun lalu, atas minatnya yang tidak pernah luntur terhadap kereta, beliau lantas mengumumkan untuk memperkenalkan projek kereta nasional ketiga pula.
Adalah diumumkan sebelum ini bahawa projek kereta ketiga ini adalah usahasama antara kerajaan dengan swasta di mana sejumlah peruntukan besar yang tidak diumumkan jumlahnya telah pun disediakan untuk penyelidikan dan pembangunannya.
Hari ini, sebagai bayangan bahawa projek ini akan dilaksanakan dalam waktu yang tidak terlalu lama daripada sekarang, Tun Mahathir berkata, Malaysia perlu mencontohi China yang mempunyai banyak syarikat pengeluar kereta.
Kata beliau, China telah berjaya mengorak kemajuan yang besar disebabkan penglibatannya yang aktif dalam industri automotif.
“Kita tidak tahu apa-apa tentang kejuruteraan automotif. Sebab itu kita mahu perkenalkan kereta ketiga – untuk belajar,” jelasnya.
Biar betul Tun?
Sebenarnya bukan tidak boleh mewujudkan projek ketiga ketiga, tetapi haruslah disedari keadaan negara dan kerajaan PH yang ada sekarang ini.
Kita bukan saja berdepan masalah kewangan yang tenat kononnya sehingga janji-janji manifesto pun tidak mampu dilaksanakan, maka di mana logiknya kereta ketiga ini tiba-tiba lebih diutamakan?
Tidak bolehkah kerajaan menunaikan sedaya mungkin janji-janji pilihanraya yang membuatkan rakyat mengundi PH dalam PRU14 lalu sebelum mahu memperkenalkan projek kereta ini yang tujuannya hanya untuk belajar?
Adakah menunaikan janji sudah tidak penting lagi setelah kuasa diperolehi dan berjaya menjadi kerajaan?
Dalam hal ini juga, Tun tidak boleh menjadikan China yang mempunyai banyak syarikat kereta sebagai perbandingan dengan negara kita.
Pasaran kereta di China adalah besar dan oleh kerana keuntungan yang mampu dijana itulah yang menyebabkan banyak syarikat kereta wujud di negara tersebut.
Lagi pun, kerajaan China tidak berhutang dengan rakyatnya dari segi janji-janji pilihanraya sepertimana kerajaan PH sekarang?
Apa guna memperkenalkan kereta ketiga – realitinya Proton dan Perodua pun sebetulnya sudah memadai untuk negara sekecil Malaysia ini – tetapi kehidupan rakyat masih terbelenggu dengan janji yang belum ditunaikan serta kos sara hidup yang semakin meningkat?
Pernahkah Tun meninjau dan meneliti kedudukan harga barang keperluan harian yang sekarang ini banyak yang semakin meningkat berbanding era BN dahulu?
Kenapa tidak digunakan saja dana atau peruntukan kerajaan untuk kereta ketiga itu bagi menstabilkan harga barang dan menjadikan kehidupan rakyat lebih selesa?
Oleh itu, sebaik-baiknya projek kereta ketiga ini ditangguhkan terlebih dahulu dan kerajaan harus mengutamakan bagaimana untuk menunaikan janji-janjinya kepada rakyat terlebih dahulu.
Lagi pula, Tun juga bukan lama sangat lagi menjadi Perdana Menteri dan dibimbangi projek itu nanti hanya akan menyusahkan kepimpinan selepas beliau untuk menguruskannya.
Lebih buruk lagi kiranya projek itu nanti mengalami kegagalan dan kerugian yang berpanjangan yang akhirnya hanya memburukkan nama dan legasi beliau sendiri selepas ketiadaannya.
Fikir-fikirkanlah Tun!!!
(Shahbudindotcom 17/03/2019)

0

0

votes
Article Rating
Kongsikan artikel ini


JOHOR, NEGERI PERTAMA BAKAL TUMBANG?

Meskipun kedudukan kerajaan PH di Johor nampak tenang dan kelihatan berjalan seperti biasa serta tiada isu yang menggugat kestabilannya, tetapi sebenarnya ia berada dalam keadaan yang sangat rapuh untuk mengekalkan kedudukannya dalam PRU akan datang.
Sebahagian besar masalah di Johor ialah melibatkan karenah dan intergiti Menteri Besarnya, Osman Sapian.
Sejak awal dilantik ke jawatan itu lagi, ramai bangsa Johor yang mula geleng kepala dan sukar menerima beliau sebagai peneraju negeri itu.
Sebelum PRU14 lalu, bayangan sebahagian besar pengundi Johor jalah jika UMNO berjaya ditumbangkan, kalau pun tidak Muhyiddin Yassin, sekurang-kurangnya Salahuddin Ayub yang mereka harapkan akan dilantik sebagai Menteri Besar Johor.
Ia diperkuatkan lagi dengan Muhyiddin dan Salahuddin bertanding dua kerusi iaitu Parlimen dan juga Dun di Johor ketika itu.
Muhyiddin, selain bertanding di Parlimen Pagoh, beliau turut sama bertanding di Dun Gambir. Beliau menang kedua-dua kerusi tersebut.
Salahuddin juga bertanding dua kerusi iaitu Parlimen Pulai dan Dun Simpang Jeram di mana beliau menang kedua-duanya.
Tetapi, apabila Osman dilantik sebagai Menteri Besar Johor, manakala Muhyiddin dan Salahuddin diberikan jawatan menteri pusat, ramai yang mula kecewa dan tawar hati.
Episod kekecewaan dan tawar hati itu kemudian berkembang apabila Osman didapati melantik individu yang mesra UMNO sebagai kakitangannya serta dikatakan meneruskan pemberian projek-projek kerajaan kepada kroni-kroni UMNO berbanding penyokong PH.
Ramai pendokong PH yang tampak kecewa kerana Osman dilihat tidak mesra terhadap penyokong sendiri yang telah berjaya membawa parti berubah daripada pembangkang menjadi kerajaan.
Seterusnya tersebar pula berita di media-media sosial berkenaan isterinya yang pergi merasmikan program-program kerajaan sebagai mewakilinya.
Aduh…apa nak jadi dengan beliau ini?
Isu seterusnya ialah berkaitan kelayakan akademiknya yang menjadi pertikaian. Meskipun beliau selepas itu mengakui tidak pernah memiliki ijazah, namun kelulusan palsunya sebelum ini telah pun dimasukkan dalam warta rasmi kerajaan Johor.
Dengan itu, tembelangnya yang tidak berjaya ditutup itu telah menambah lagi hilangnya keyakinan rakyat terhadap kepimpinannya.
Terbaru, imej beliau sebagai ketua kerajaan negeri merudum lagi apabila pemergiannya ke Batam terdedah di ketika rakyat Pasir Gudang sedang bergelut diancam bahaya toksid akibat pencemaran bahan buangan kimia di Sungai Kim Kim.
Ramai yang mempersoalkan, mengapakah Osman tidak membatalkan saja pemergiannya dan mewakilkan kepada Exconya saja ke Batam itu?
Apakah beliau tidak sedar atau tidak tahu keutamaannya sebagai ketua kerajaan negeri?
Bersama semua isu yang membelenggu Osman itu dan mengakibatkan nama PH selaku pentadbir kerajaan negeri terus terjejas, sungutan demi sungutan serta desakan agar beliau ditukarkan kian kedengaran di mana-mana sekarang ini.
Beberapa kelompok yang dalam PRU14 lalu diketahui mengundi PH, kini secara terbuka mengatakan tidak mahu lagi memberikan undi mereka kepada gabungan itu dalam PRU akan datang jika Osman masih ada di kedudukannya sekarang.
Kelompok ini bukan saja daripada pejuang dan penyokong parti, tetapi juga merangkumi segmen tertentu dalam perjawatan kerajaan sendiri.
Bagi majoriti penyokong dan pengundi PH, susah payah dan kesatuan mereka menolak BN seolah-olah tidak berbaloi dengan pelbagai karenah yang ditunjukkan Osman selaku Menteri Besar Johor.
Berbanding Perak atau Kedah yang hanya ada majoriti tipis ketika membentuk kerajaan selepas pilihanraya lalu, namun kedudukan kedua-dua kerajaan negeri itu tidaklah serapuh Johor dalam menghadapi cabaran mendatangnya.
Jika PH masih juga mengekalkan Osman sehingga pilihanraya akan datang, sementara kerajaan negeri lain masih ada harapan untuk dipertahankan, Johor nampaknya akan menjadi negeri pertama yang akan ditumbangkan oleh pengundi yang dahulu memenangkannya.
Mungkin sukar untuk mengharapkan Muhyiddin atau Salahuddin dibawa menerajui Johor, tetapi mengekalkan Osman adalah tindakan yang jelas menempah maut bagi PH.
Yang rakyat Johor mahukan ialah Osman mesti ditukarkan jika ingin ada harapan PH dikekalkan lagi. Kalau pun pun bukan Muhyiddin atau Salahuddin, sesiapa juga boleh diterima, asalkan bukan Osman yang terus dikekalkan.
Berbual dan berjumpalah dengan pelbagai kelompok pengundi Johor sekarang, ghairahnya mereka mahu menukar kerajaan sama seperti mereka ingin menumbangkan UMNO sebelum PRU14 dulu.
 (Shahbudindotcom 18/03/2019)

0

0

votes
Article Rating
Kongsikan artikel ini


KENAPA MARZUKI TERUS DIBERI JAWATAN TAMBAHAN DALAM BERSATU?

Sedar tak sedar, semalam tersebar berita bahawa Marzuki Yahya, Setiausaha Agung Bersatu yang masih berdepan isu kelayakan akademik palsunya telah dilantik mengetuai Bersatu Negeri Perlis yang sebelum ini jawatan Pengerusinya digantung berikutan kemelut kepimpinan.
Di waktu yang sama, Marzuki turut dilantik sebagai Pengerusi PH Negeri Perlis.
Meskipun dimaklumkan bahawa perlantikannya memegang kedua-dua jawatan itu hanya bersifat sementara waktu saja, soalnya, siapakah yang menyetujui perlantikan beliau itu?
Apakah PH dan Bersatu tidak sedar bahawa Marzuki sedang dipertikaikan kewibawaannya?
Tiadakah orang lain dalam kepimpinan Bersatu yang lebih layak dan tidak dipertikaikan kewibawaannya untuk dilantik memegang jawatan tersebut?
Bagaimanakah Marzuki dipercayai mampu menangani dan menyelesaikan kemelut kepimpinan Bersatu Perlis, sedangkan dirinya sendiri sedang dipertikaikan daripada segenap sudut?
Siapakah mahu mendengar kata-kata dan arahannya?
Ketika isi kelayakan akademik Marzuki meletus baru-baru ini, Bersatu sedang berdepan PRK Semenyih dan ramai yang bimbang isu tersebut, jika tidak diselesaikan dengan sewajarnya, ia mampu memberi kesan terhadap keputusan pilihanraya tersebut.
Akibatnya, sebagaimana yang dijangka, selain disumbang oleh pelbagai faktor lain, calon Bersatu di PRK Semenyih telah tewas dengan keadaan yang cukup memalukan.
Mahu tidak mahu, isu yang melibatkan Marzuki adalah antara penyumbang kepada kekalahan di Semenyih itu.
Mengambil iktibar daripada keputusan itu, tambahan lagi dilaporkan juga bahawa sudah ada laporan telah dibuat kepada Lembaga Disiplin parti, kalau pun tidak digugurkan kedudukannya sebagai Setiausaha Agung Bersatu, beliau tidak harus sama sekali diberikan sebarang jawatan tambahan lain dalam parti.
Bagaimanakah Bersatu mahu berharap gambaran lebih baik terhadapnya di mata umum lantaran keputusan memberi jawatan kepada seseorang yang sedang dipertikaikan kredibilitinya itu?
Selain itu, oleh kerana difahamkan sudah ada laporan yang dibuat kepada Lembaga Disiplin mengenai Marzuki, bilakah badan itu mahu menjalankan siasatan dan mengumumkan keputusannya?
Apakah setelah Muhyiddin Yassin selaku Presiden Bersatu mempertahankan kedudukan Marzuki, maka badan itu juga senyap terus daripada menjalankan siasatannya?
Bukankah Lembaga Disiplin sepatutnya bebas bertindak demi menjaga imej parti tanpa mengira siapa pun mereka yang hendak disiasat?
(Shahbudindotcom 18/03/2019)

0

0

votes
Article Rating
Kongsikan artikel ini


APA TERJADI JIKA ‘EGG BOY’ ADA DI MALAYSIA?

Saya perhatikan ramai yang menyanjungi tindakan anak muda dari Australia ini, terutamanya dari kalangan orang Islam di negara ini.
Beliau dilihat bangun mempertahankan kumpulan minoriti dan menolak fahaman perkauman yang menyalahkan kumpulan minoriti atas segala masalah masyarakat.
Kalau budak ini duduk di Malaysia, dia akan dimaki hamun secara berjemaah oleh penyokong pembangkang PASUmno.
Tetapi kita jarang melihat cermin sendiri apabila kita memilih apa yang menyedapkan hati kita, walaupun itu jelas menunjukkan kita tidak berpegang kepada sebarang prinsip.
Di luar negara, budak berani yang bangun berhadapan dengan seorang pemuka perkauman – kepada penyokong pembangkang PASUmno, budak ini adalah wira.
Di dalam negara, sesiapa yang bangun berhadapan dengan fahaman perkauman yang mereka bawa – kepada penyokong pembangkang PASUmno, orang ini pengkhianat bangsa.
Rafizi Ramli
Naib Presiden PKR.

0

0

votes
Article Rating
Kongsikan artikel ini


PERLUKAH SEBUAH MAHKAMAH KHAS RASUAH DI NEGARA KITA?

Perdana Menteri, Tun Mahathir Mohamad semalam mengumumkan rancangan kerajaan untuk mewujudkan sebuah mahkamah khas untuk kes-kes rasuah di negara ini.
Katanya, mahkamah khas itu diperlukan supaya kes-kes melibatkan rasuah dapat dibicarakan dengan cepat.
Tambah Tun Mahathir lagi, rancangan itu juga selaras dengan inisiatif pelan antirasuah nasional di mana mahkamah khas itu dapat menumpukan kepada kes-kes terdahulu melibatkan rasuah.
Dalam waktu yang sama, Tun Mahathir memberi contoh tentang penjualan tanah milik Kementerian Pertahanan untuk membina kem-kem tentera di mana ia dilakukan dengan menyalahi undang-undang sehingga kerajaan mengalami kerugian yang banyak daripadanya.
“Inilah sebabnya kita memerlukan sebuah mahkamah khas supaya kes-kes rasuah dapat didengari dengan cepat,” jelasnya.
Apakah mahkamah khas ini benar-benar perlu sebenarnya untuk negara kita?
Apakah kes rasuah di negara kita begitu tinggi atau terlampau tinggi sehingga sebuah mahkamah khas diperlukan untuk menanganinya?
Tidakkah dengan adanya mahkamah khas itu secara langsung memberi gambaran bahawa Malaysia adalah negara yang paling tinggi ke rasuahnya, sekaligus memberi gambaran tidak baik dari segi imej negara di mata dunia?
Adakah negara-negara lain ada mahkamah khas rasuah seperti itu?
Dalam konteks semasa, apa yang jauh lebih penting bagi negara ialah kita mesti mempunyai Peguam Negara yang jauh lebih cekap dan berwibawa.
Apa guna kita ada mahkamah khas mengenai rasuah jika Peguam Negaranya masih lembab sehingga kes melibatkan Najib Razak, Zahid Hamidi, Tengku Adnan Tengku Mansor dan ramai lagi masih juga belum lagi dibawa di mahkamah walaupun sudah hampir setahun pertuduhan dilakukan?
Mengapa Peguam Negara seolah-seolah hanya suka jumlah pertuduhan yang banyak berbanding membawa satu atau dua kes yang kuat terlebih dahulu untuk dibicarakan di mahkamah?
Kepada Tun Mahathir, selagi Peguam Negara tidak ditukar segera, berpuluh mahkamah khas yang diwujudkan pun tidak akan memberi makna apa-apa.
(Shahbudindotcom 20/03/2019)

0

0

votes
Article Rating
Kongsikan artikel ini


SEPATUTNYA GUAN ENG ATAU AZMIN, BUKANNYA DAIM….

Kerajaan nampaknya tidak ada pilihan lain selain meneruskan projek ECRL atau Laluan Keretapi Pantai Timur berikutan terikat dengan perjanjian dengan China, selain tidak mahu berlaku pembaziran kerana sebahagian kerja-kerja telah pun dilaksanakan.
Bagaimanapun, kerajaan mahu melaksanakannya dalam kos yang munasabah lantaran jumlan RM55 bilion yang dipersetujui sebelum ini dianggap terlalu tinggi dan akan membebankan kerajaan dalam jangka panjang.
Sehubungan itu, rundingan dengan China akan dilakukan bagi tujuan tersebut.
Dalam hal ini, Tun Mahathir Mohamad mengumumkan di Parlimen berhubung perlantikan Tun Daim Zainuddin sebagai utusan khas untuk melakukan rundingan dengan China itu.
Kata Tun Mahathir, Tun Daim dipilih berasaskan kebolehan tertentu yang ada padanya kerana apabila berunding, kita perlu ada orang yang berupaya diterima dengan selesa oleh pihak lain.
“Kita pilih orang yang lebih berkelayakan dan berkebolehan untuk berunding dengan China supaya keputusan menang-menang dapat dicapai akhirnya,” jelas Perdana Menteri lagi.
Soalnya, kenapa Tun Tun Daim?
Mengapa tidak Lim Guan Eng selaku Menteri Kewangan atau Azmin Ali yang merupakan Menteri Hal Ehwal Ekonomi yang dipilih untuk mengetuai rundingan dengan China itu?
Apakah kedua-dua menteri kanan itu tidak berkelayakan untuk berunding dengan China atau mereka kurang dipercayai oleh Tun Mahathir?
Oleh kerana ECRL adalah projek kerajaan, seharusnya menteri kanan iaitu sama ada Guan Eng atau Azmin atau kedua-duanya secara bersama yang patut dilantik mengetuai rundingan itu berbanding Tun Daim yang tiada apa-apa jawatan dalam kerajaan.
Lagi pun, Azmin misalnya telah pun dilantik mengetuai rundingan bagi pihak kerajaan dengan negara jiran kita berhubung Projek Keretapi Laju Kuala Lumpur ke Singapura.
Bermakna, jika Azmin boleh dipilih untuk berunding dengan Singapura, mengapa beliau bersama Guan Eng tidak boleh dilantik untuk berunding dengan China?
Apa kurangnya mereka?
Apakah pengalaman Guan Eng sebagai Ketua Menteri Pulau Pinang selama dua penggal dan Azmin sebagai Menteri Besar Selangor sebelum ini tidak cukup layak untuk mereka dilantik mengetuai rundingan dengan China?
Selain itu, jika sehingga sekarang pun Tun Mahathir lebih mempercayai Tun Daim berbanding menteri-menteri kabinetnya sendiri, bila lagi mereka itu mahu belajar dan menimba pengalaman sendiri dalam soal rundingan di peringkat yang lebih tinggi?
Ini kerajaan PHlah, janganlah asyik-asyik Tun Daim saja yang diberi keutamaan!!
(Shahbudindotcom 20/03/2019)

0

0

votes
Article Rating
Kongsikan artikel ini


MANA SATU YANG BETUL TENTANG LAPANGAN TERBANG KULIM?

Dalam lawatannya ke Kedah baru-baru ini, Menteri Hal Ehwal Ekonomi, Azmin Ali mengumumkan tujuh projek yang telah diluluskan oleh kerajaan Pusat untuk negeri tersebut.
Salah satunya ialah Lapangan Terbang antarabangsa baru di Kulim dengan kos pembinaan sebanyak RM1.6 bilion.
Bagaimanapun sebaik pengumuman itu dibuat, ramai pihak melahirkan rasa tidak setuju dengan langkah kerajaan itu atas beberapa faktor.
Mereka mempersoalkan bagaimana sebuah lapangan terbang baru boleh dipersetujui untuk dibina di Kulim, sedangkan ia tidak begitu jauh jaraknya dengan Lapangan Terbang Alor Setar dan Lapangan Terbang Bayan Lepas di Pulau Pinang?
Siapakah yang mahu menggunakan Lapangan Terbang Kulim nanti?
Lebih daripada itu, melalui pembinaan lapangan terbang baru itu, termasuk di Langkawi, bermakna Kedah akhirnya akan ada tiga lapangan terbang jadinya.
Adakah ia sesuatu yang munasabah bagi negeri kecil dan tidak begitu membangun seperti Kedah?
Ada juga yang berhujah mengapa tidak diperbesarkan saja Lapangan Terbang Alor Setar berbanding dengan membina sebuah lapangan terbang baru di Kulim itu?
Sebab itu, antara pihak yang turut tidak senang dengan keputusan membina lapangan terbang Kulim itu ialah Ketua Menteri Pulau Pinang, Chow Kon Yeow yang bertanya sama ada kajian kebolehlaksanaan telah dilakukan terlebih dahulu atau tidak oleh pihak kerajaan.
Kemudian hari ini terdapat pula laporan yang mengatakan bahawa Malaysia Airport Holding Berhad atau MAHB masih belum menerima laporan daripada kerajaan berhubung pembinaan lapangan terbang itu.
CEO MAHB, Raja Azmi Raja Nazuddin berkata, MAHB hanya mengetahui tentang pembinaan lapangan terbang itu melalui laporan akhbar semata-mata.
Macam mana ini boleh berlaku?
Bagaimana pembinaan sebuah lapangan terbang boleh diumumkan oleh Azmin beserta dengan kosnya sekali, sedangkan MAHB tidak tahu apa-apa mengenainya?
Beginikah cara sebuah kerajaan menjalankan kerjanya – umumkan projek terlebih dahulu dan kajian hanya akan dibuat kemudian?
Seterusnya, Azmin tampil lagi hari ini dengan mengatakan pembinaan lapangan terbang Kulim itu dibiayai 100 peratus oleh pihak swasta.
Kenapakah setelah semalam mengumumkan kelulusan peruntukan sebanyak RM1.6 bilion, tetapi hari ini mengatakan ia dibiayai swasta pula?
Mana satu yang betul?
Persoalan lain, adakah syarikat swasta yang sanggup mengeluarkan wang sebanyak RM1.6 bilion untuk lapangan terbang yang belum tentu boleh maju dan mendapat sambutan ramai?
Siapakah syarikat swasta yang sanggup melaburkan wang sebanyak itu?
Atau mungkinkah syarikat yang sanggup berbuat demikian itu merupakan sebuah syarikat daripada China melalui pertukaran dengan kesanggupan menurunkan harga pembinaan Landasan Keretapi Pantai Timur atau ECRL yang sedang dirundingkan oleh kerajaan?
Jika demikian, apa bezanya kerajaan PH sekarang dengan BN dahulu?
(Shahbudindotcom 21/03/2019)

0

0

votes
Article Rating
Kongsikan artikel ini


LANGKAH NEW ZEALAND YANG HARUS DITELADANI DUNIA

Saya terharu dengan perkembangan hari ini di New Zealand yang menjalankan sesi tafakur selama dua minit dan menyiarkan seruan azan secara langsung di saluran televisyen dan radio nasional negara itu.
Langkah ini harus dipuji dan ia sebagai cerminan manifestasi New Zealand di bawah teraju Perdana Menteri, Jacinda Ardern yang terus teguh menyokong masyarakat Islam.
Komitmen ini sangat penting bukan sahaja kepada New Zealand, tetapi isyarat penting kepada seluruh kepemimpinan masyarakat antarabangsa ke arah memelihara keamanan dan kesentosaan sejagat.
Islam mengajak kita meraikan perbedaan. Agama Islam dan penganutnya tidak wajar dimusuhi kerana ajaran Islam mengajak semua menghormati antara satu dengan yang lain.
Insiden di New Zealand itu, menjadi pengajaran kepada semua untuk terus memelihara kedamaian dan tidak sesekali mendukung kebencian yang memecah belah.
Genap seminggu selepas tragedi hitam kemanusiaan di Christchurch, tiada kata dapat menzahirkan apa yang dirasai ahli keluarga mangsa korban.
Doa dan ingatan saya akan terus bersama ahli keluarga, moga terus cekal menempuh detik ini.
ANWAR IBRAHIM
22 Mac 2019.

0

0

votes
Article Rating
Kongsikan artikel ini


SAMA SEPERTI NAJIB DULU, SUDAH ADA YANG TUTUP SIARAN BILA TUN M MUNCUL DI TV….

Sejak dua hari lalu saya berada di Terengganu bersama beberapa rakan yang kebanyakannnya berasal dari Kelantan.
Sehingga urusan ini selesai, saya dijangka berada di negeri ini sampai hari Ahad nanti.
Daripada perbualan mengenai pelbagai isu dengan beberapa kelompok penduduk negeri Terengganu yang ditemui, isu mengenai politik tentunya tidak pernah diketepikan.
Tetapi, yang paling menarik ialah apabila berbual-bual dengan mereka mengenai Tun Mahathir Mohamad.
Walaupun beliau kini adalah Perdana Menteri dan sebelum ini pernah dijulang kerana aura dan pengharapan yang tinggi daripada rakyat terhadapnya dalam menumbangkan Najib Razak, UMNO dan BN, yang nyata kini semua itu sudah pun mulai menurun di mata rakyat.
Ramai yang ditemui kini mulai kecewa dengan kerajaan PH dan Tun Mahathir kerana dianggap gagal menunaikan janji-janji manifesto dan memberikan ruang kehidupan yang lebih baik sebagaimana yang pernah dijanjikan sebelumnya.
Mereka mengeluh kerajaan yang ada sekarang lebih buruk berbanding BN dahulu.
Lantaran itu, selain seperti biasa, ramai yang meluahkan kekecewaan mereka ketika berbual sesama sendiri, ada sebahagiannya yang mula menunjukkan protes dengan menutup atau mengalih siaran televisyen apabila wajah Tun Mahathir muncul di udara, terutama dalam siaran berita.
Kata beberapa yang mengakui sudah dua tiga bulan berbuat demikian, mereka juga tidak percaya lagi kepada kata-kata Tun Mahathir sekarang ini.
“Kami benci dan semakin sakit hati setiap kali menonton wajahnya di televisyen,” kata antara mereka.
Mereka seterusnya menyebut, ramai kenalan atau rakan sekampung mereka yang turut berbuat hal yang sama sebagai lontaran meluahkan rasa kecewa terhadap kerajaan.
Begitu juga, kata mereka dengan beberapa menteri baru yang entah apa-apa cakapnya, lebih baik mereka menutup saja televiseyen daripada mendengar apa yang diperkatakannya.
“Lagi kami mendengar cakap menteri-menteri ini, lagi kami sakit hati dibuatnya,” tambah mereka lagi.
Jika kita masih ingat, sebelum PRU14 lalu, fenomena rakyat menutup siaran televisyen setiap kali Najib muncul di udara adalah perkara yang biasa di mana-mana ketika itu.
Blog ini malah pernah menulis mengenai ibu bapa seorang bekas Ahli MT UMNO sendiri yang berbuat demikian lantaran terlalu benci terhadap bekas Perdana Menteri itu yang ketika itu terkait dengan pelbagai isu seperti 1MDB dan sebagainya, tetapi masih bercakap dengan nada seolah-olah tidak menyedari kekecewaan rakyat terhadap kepimpinannya.
Nampaknya kini, apa yang pernah dialami oleh Najib dahulu sudah pun berpindah kepada Tun Mahathir pula.
Tidak keterlaluan kalau dikatakan di mana-mana pun sekarang ini mereka yang mula menjauhi Tun Mahathir semakin besar jumlahnya, bahkan mereka yang menutup siaran televisyen setiap kali wajahnya ke udara turut berlaku di banyak tempat lain dan tidak terhad di Terengganu ini saja.
Semuanya tidak lain kerana kerajaan ini, terutamanya Tun Mahathir sendiri, mula bercakap dengan nada lain berbanding ketika sebelum memperolehi kuasa dahulu.
Sedarkah PH kini bahaya yang bakal menimpa mereka melalui fenomena penolakan rakyat yang  mula menutup atau menukar setiap kali Tun Mahathir muncul di televisyen?
(Shahbudindotcom 22/03/2019)

0

0

votes
Article Rating
Kongsikan artikel ini


SYABAS NURUL IZZAH…..

Sebagai tanda protes terhadap Perdana Menteri, Nurul Izzah Anwar semalam mengumumkan perletakan jawatannya sebagai anggota PAC.
Ahli Parlimen Permatang Pauh itu berbuat demikian berikutan perubahan pendirian PH, terutamanya berikutan kenyataan Perdana Menteri selepas Pengerusi PAC sedia ada, Ronald Kiandee menyertai Bersatu.
Salah satu janji manifesto PH ketika kempen PRU14 ialah melantik Pengerusi PAC atau Jawatankuasa Kira-Kira Wang Negara daripada kalangan pembangkang dan untuk itu, Ronald Kiandee daripada UMNO telah dilantik memegang jawatan tersebut selepas PH berjaya menumbangkan BN buat pertama kali pada pilihanraya 9 Mei 2018 lalu.
Bagaimanapun selepas Ronald Kiandee memilih menyertai Bersatu, Tun Mahathir Mohamad turut berubah pendirian dengan mengatakan tidak perlu bagi Ahli Parlimen Beluran itu melepaskan jawatannya.
Alasan Tun Mahathir ialah PH sudah pun menunaikan janji manifestonya ketika mula melantik Ronald Kiandee dulu, namun katanya, “apa PH boleh buat apabila Ahli Parlimen tersebut memilih untuk menyertai parti kerajaan.”
Hujah Tun Mahathir ini bukan saja mengecewakan, malah seperti mempermain-mainkan janji PH sendiri, sedangkan mengisi orang baru mengisi jawatan PAC itu disebabkan tindakan beralih kiblat politik bukanlah sesuatu yang terlalu sukar untuk dilakukan.
Mengapakah Tun Mahathir tiba-tiba jadi tidak setia lagi kepada janji PH sendiri?
Tetapi dengan perletakan jawatan Nurul Izzah menjelang mesyuarat PAC dalam waktu terdekat yang akan membuat pendirian sama ada mahu melantik peneraju baru atau mengekalkan Ronald Kiandee, pujian harus diberikan kepadanya yang pernah digelar Puteri Reformasi sebelum ini.
Isyarat daripada perletakan jawatan beliau ini adalah sangat jelas iaitu PH mesti kembali kepada janji manifestonya semula.
PH ini tertegak dan berjaya menjadi kerajaan bukanlah disebabkan oleh Tun Mahathir seorang diri, tetapi kerana perjuangan pemimpin-pemimpinnya gabungan itu melaungkan pembaharuan dalam negara sejak tahun 1998 lagi.
Untuk itu, mereka yang berjuang daripada awal hinggalah sekarang mesti kekal dengan prinsip menegakkan perjuangan reformasi tersebut.
Ini kerana perjuangan reformasi telah diterima oleh majoriti rakyat dan mereka berharap ia benar-benar dijadikan kenyataan dalam negara ini.
Perlantikan Pengerusi PAC daripada kalangan pembangkang hanyalah salah satu daripada pembaharuan yang dijanjikan oleh PH demi tadbir urus serta semak dan imbang yang lebih baik dalam kerajaan.
Jika jawatan itu gagal dikembalikan kepada pembangkang, bererti PH akan lebih teruk daripada BN dahulu kerana selain Pengerusi PAC datang daripada Betsatu, timbalannya pula adalah daripada DAP. Semasa BN, walaupun peneraju PAC adalah parti kerajaan, tetapi timbalannya adalah pembangkang.
Reformasi apa jika begitu keadaannya?
Banyak lagi pembaharuan atau reformasi yang dijanjikan yang sedang ditunggu atau diperhatikan rakyat sama ada PH benar-benar jujur mahu melaksanakannya atau tidak.
Dalam hal ini, sikap dan tindakan Nurul Izzah adalah terpuji dan syabas diucapkan kepadanya.
Janji pembaharuan kepada rakyat adalah jauh lebih utama daripada kedudukan dan beliau sanggup melepaskan jawatan untuk memberi tekanan kepada kerajaan agar apa yang pernah dijanji dahulu benar-benar ditunaikan apabila kuasa sudah ada dalam genggaman.
Harus lebih ramai dalam PH yang berani dan sanggup berbuat seperti Nurul Izzah ini bagi memastikan PH dapat mentadbir negara ini dengan lebih lama lagi.
Tun Mahathir sudah mencecah umur 94 tahun sekarang ini, usianya mungkin tidak berapa lama lagi di dunia ini.
Tetapi, yang jauh lebih penting, baik ada Tun Mahathir atau tidak, PH ini perlu terus bernyawa dan berada di hati rakyat Malaysia sebagai kerajaan yang mendapat kepercayaan.
Untuk itu, selagi ramai yang ada jiwa seperti Nurul Izzah ini, maka selagi itulah PH akan terus jadi pilihan rakyat kerana sikap beliau adalah aminan segala janji dan pembaharuan benar-benar suatu keutamaan.
Syabas Nurul Izzah kerana berani memulakannya.
(Shahbudindotcom 23/03/2019)

0

0

votes
Article Rating
Kongsikan artikel ini


KERANA NURUL IZZAH, TUN M MENGALAH JUA AKHIRNYA….

Jika sebelumnya ini, Tun Mahathir Mohamad agak keras pendiriannya berhubung kedudukan jawatan Pengerusi PAC, kekerasan hatinya kini nampaknya sudah mulai mengendur.
Dalam perkembangan terbaru, beliau menyatakan kesediaannya untuk menimbang melantik pengerusi baru PAC daripada pembangkang bagi menggantikan Ronald Kiandee yang kini telah menyertai Bersatu.
“Ya, kita akan menimbangkannnya. Kita akan mencari calon yang bagus.
“Ia adalah janji yang dibuat PH. Kita boleh laksanakannya bila-bila masa, kita akan berpegang kepada janji,” ujar beliau.
Sebelum ini, ketika mempertahankan kedudukan Ronald Kiandee, Tun Mahathir bertegas menyatakan tidak perlu bagi Ahli Parlimen Beluran itu meletakkan jawatannya.
Kata Tun Mahathir, PH sudah menunaikan janjinya apabila melantik Ronald Kiandee daripada UMNO untuk jawatan Pengerusi PAC, tetapi apa yang boleh dilakukannya jika beliau kemudiannya memilih untuk melompat menyertai parti kerajaan.
Pendirian Tun Mahathir itu bukan saja pelik, malah dilihat jelik kerana ia jelas telah menodai janji PH sendiri.
Selain beberapa pemimpin PH melontarkan suara bantahan terhadap sikap Tun Mahathir itu, ia seterusnya mendorong Nurul Izzah Anwar, Ahli Parlimen Permatang Pauh meletakkan jawatannya sebagai Ahli PAC pada semalam.
Sudah tentu perubahan sikap Tun Mahathir ini adalah disebabkan tindakan Nurul Izzah itu.
Selepas mengumumkan pengunduran sebagai ahli PAC, Nurul Izzah juga memaklumkan bahawa ini adalah penggal terakhirnya berkhidmat sebagai Ahli Parlimen Permatang Pauh.
Dilaporkan beliau menyatakan bahawa bukan sesuatu yang mudah untuk bekerja dengan Tun Mahathir.
Sebagaimana yang diketahui umum, Tun Mahathir adalah ahli politik yang licik dan boleh bertukar bila-bila masa setelah mendapat kuasa.
Sikap beliau, bukan saja kepada keluarga Anwar Ibrahim, malah kepada sesiapa juga boleh berbeza antara sebelum beroleh kuasa dengan setelah kuasa berada di tangannya.
Dengan sikapnya yang demikian itu, sesiapa saja boleh jadi bosan dan patah hati dengannya.
Bagaimanapun, dengan kesediaan beliau mengalah dalam soal kedudukan pengerusi PAC, ini secara tidak langsung bermakna, jika sikap dan pendirian Tun Mahathir dalam mengurus kerajaan yang dilihat bercanggah dengan agenda reformasi PH dibantah dengan cara yang betul, ia pasti akan beroleh kejayaan.
Kejayaan mengubah pendirian Tun Mahathir dalam soal perlantikan pengerusi PAC harus dilihat sebagai langkah permulaan bahawa pemimpin-pemimpin mesti berani bertindak lebih tegas dalam mempertahankan PH.
Mereka mesti sedar bahawa PH lebih besar dan utama berbanding Tun Mahathir sebagai Perdana Menteri yang ada pelbagai kuasa ditangannya.
Jangan takut atau gentar menyanggah pendirian Tun Mahathir yang bertentangan dengan PH kerana nilai perjuangan yang disokong rakyat adalah lebih penting untuk dipelihara berbanding nikmat jawatan dan kedudukan yang memberi keselesaan dalam kehidupan.
Moganya lebih ramai pemimpin ada sikap seperti Nurul Izzah yang tidak sayang jawatan atau kedudukan demi memastikan agenda P kekal terpelihara sampai bila-bila.
(Shahbudindotcom 24/03/2019)

0

0

votes
Article Rating
Kongsikan artikel ini


MENJADI NURUL IZZAH YANG JUJUR DAN TIDAK HIPOKRIT LEBIH MULIA DARIPADA JADI PENGAMPU SEPERTI AZMIN

Berikutan interbiu Nurul Izzah Anwar dengan sebuah media Singapura yang mengkritik Tun Mahathir Mohamad, beliau kini menjadi sasaran kecaman daripada para pentaksub dan pengampu Perdana Menteri.
Mereka yang berbuat demikian bukan saja daripada Bersatu, tetapi juga daripada PKR sendiri.
Antara lain Nurul menyebut tempoh hampir setahun PH memegang kuasa sebagai kerajaan adalah “sangat mencabar dan huru-hara. Saya belajar banyak perkara, tapi saya juga rasa saya sudah patah hati”.
“Bekerja dengan bekas diktator yang menyebabkan banyak kerosakan, bukan saja pada kehidupan keluarga kami, tapi juga sistem (pentadbiran negara), ia bukanlah sesuatu yang mudah,” tambah Ahli Parlimen Pernatang Pauh itu lagi.
Susulan itu, Nurul izzah turut mengumumkan beliau tidak mahu bertanding lagi dalam pilihanraya akan datang nanti.
Kecaman dan kutukan daripada pengampu dan pentaksub Tun Mahathir tentu saja boleh difahami kerana mereka ini pantang terdengar sebarang kritikan yang tidak menyenangkan tentang idola mereka itu.
Sama seperti pentaksub dan pengampu Najib Razak sebelum ini, lagak dan gaya mereka tiada bezanya sama sekali.
Bagaimanapun dalam PKR, yang turut mengkritik Nurul Izzah ialah Azmin Ali yang menyifatkan Ahli Parlimen Permatang Pauh itu seperti seorang bayi yang suka merengek.
Kata Azmin lagi, jika tak tahan dengan kepanasan, keluarlah daripada dapur.
Walaupun tidak menyebut nama, jelas Azmin menujukan ciapannya di Twitter itu kepada Nurul Izzah yang lantas menyarankan lebih baik anak sulung Anwar itu berundur jika tidak tahan dengan getirnya sebuah perjuangan.
Apakah dalam hal ini Nurul Izzah seperti bayi yang suka merengek?
Jika diperhalusi apa yang diperkatakan oleh Nurul Izzah itu tiada apa pun salahnya, cuma ia hanyalah luahan hati beliau bersandarkan sikap jujur dan tidak berpura-puranya tentang apa yang berlaku dalam negara ini sejak dipimpin oleh Tun Mahathir.
Secara mudahnya, memang bekerja dengan Tun Mahathir yang berwatak berbeza antara sebelum beroleh kuasa dengan setelah kuasa ada dalam tangannya, bukan saja tidak mudah, bahkan sangat-sangat sukar bagi mereka yang lurus dan jujur seperti Nurul Izzah.
Tun Mahathir jelas ada agendanya sendiri dalam memegang kuasa kali kedua ini dan bukan mahu sangat mengangkat agenda rakyat yang menjadi teras perjuangan PH selama ini.
Lantaran itu, apakah salahnya Nurul Izzah bersikap jujur, berani, berterus-terang dan tidak berpura-pura dalam hidupnya?
Bukankah Tun Mahathir juga pernah menulis surat mengkritik Tunku Abdul Rahman Putra Alhaj dan semua Perdana Menteri lain seperti Tun Abdullah Badawi dan Najib yang tidak dipersetujuinya?
Yang teruk dalam hal ini ialah Azmin sendiri yang sebelumnya bersama-sama mengangkat reformasi, tetapi kini telah bertukar menjadi watak pengampu serta pembodek kepada Tun Mahathir.
Beliau tidak saja mengampu dan membodek dalam perlakuannya sehari-hari sejak bergelar Menteri Hal Ehwal Ekonomi, bahkan ketika menunaikan umrah dan di depan Kaabah pun beliau turut mendoakan kesihatan dan panjang umur Tun Mahathir yang dimuatkan dalam Twitternya.
Jika bukan untuk membodek dan mengampu, tidak bolehkah Azmin berdoa saja secara diam-diam saja tanpa memberitahu perlakuannya itu melalui laman sosial?
Tidak cukup dengan itu, ketika melawat Kedah baru-baru ini dan berkesempatan berkunjung ke Pekan Rabu, apa yang dicari Azmin ialah kedai songkok yang biasa dikunjungi oleh Tun Mahathir.
Beliau dilaporkan sangat mengkagumi dan tertarik dengan songkok yang selama ini kerap dipakai oleh Tun Mahathir.
Sejak bilakah Azmin pandai berperangai mengampu sehingga ke peringkat seperti ini?
Jika beliau masih Menteri Besar Selangor ketika ini, adakah beliau masih mengampu dan membodek Tun Mahathir seperti yang dilakukannya sekarang?
Apa pun, bersikap jujur dan berterus serta tidak hipokrit seperti Nurul Izzah adalah lebih mulia berbanding tiba-tiba jadi pengampu dan pembodek demi kuasa seperti Azmin.
Kiranya ada masa kelapangan, cuba Azmin tonton kembali video-video lama ucapannya berkenaan kecamannya terhadap pembodek dan pengampu dalam UMNO sebelum ini, apakah bezanya beliau sekarang ini dengan mereka itu?
(Shahbudindotcom 25/03/2019)

0

0

votes
Article Rating
Kongsikan artikel ini


SELEPAS 10 BULAN BERKUASA, PH SEMAKIN DIUBAH MENJADI BN 2.0

Sekurang-kurangnya dua isu pokok dikesan sedang menyelubungi kerajaan PH pimpinan Tun Mahathir Mohamad sekarang yang menyebabkan sokongan rakyat kian merudum hari demi hari.
Pertama, janji-janji manifesto yang gagal ditunaikan, malah sesetengahnya tiada iltizam tinggi daripada kerajaan sendiri untuk melaksanakannya.
Kedua, hala tuju kerajaan yang tidak jelas serta tidak komited dalam agenda reformasi dan ekonomi yang pernah dlaung-laungkan kepada rakyat selama ini.
Dalam semua keadaan itu, punca utamanya ialah Tun Mahathir yang seolah-olah sengaja membiarkannya keadaan itu berlaku dan dalam waktu yang sama seperti sedang berusaha menukar PH ininmenjadi BN 2.0.
Lantaran itu apabila Khairy Jamaluddin memberi markah D kepada kerajaan selepas 10 bulan mengambil alih kuasa daripada BN, ia bukanlah sesuatu yang memeranjatkan.
Sesetengah pihak, dengan menambah prestasi menteri-menteri yang dilihat mengecewakan, celaru serta tidak keruan, tanpa ragu-ragu ada yang sampai memberi markah F atau gagal kepada kerajaan.
Ada pula yang merasakan tiada perbezaan langsung antara PH dengan BN yang pernah berkuasa selama 61 tahun sebelum ini.
Semua janji perubahan yang pernah dilaung dan dibentangkan kepada rakyat hanya tinggal janji-janji kosong belaka.
Tun Mahathir, dalam mengemudi kerajaan bersama kuasa dalam tangannya, sejak hari pertama mengangkat sumpah hinggalah tempoh 10 bulan ini, lebih memberi keutamaan kepada mengukuhkan kedudukannya berbanding menjaga perut dan poket rakyat.
Kos sara hidup masih tinggi, harga barang kian meningkat, pendapatan rakyat tidak bertambah, peluang pekerjaan dan perniagaan tidak berkembang dan segala-galanya seperti tiada beza dengan sebelum ini.
Reformasi atau perubahan dalam negara masih gagal dilaksanakan dan undang-undang drakonian yang dijanji untuk dihapuskan masih lagi tidak menampakkan sebarang kemajuan.
Yang lebih diutamakannya hanyalah menyediakan platform untuk seramai mungkin Ahli Parlimen UMNO melompat menyertai Bersatu.
Jika dengan sokongan PKR, DAP, Amanah, Bersatu serta Warisan pun beliau sudah berjaya menjadi Perdana bagi tempoh sementara waktu atau dalam jangka masa dua tahun sebelum menyerahkannya kepada Anwar Ibrahim sebagaimana perjanjian, untuk apa sebenarnya Tun Mahathir mahu membawa lagi Ahli Parlimen UMNO menyertai Bersatu?
Apakah selepas dua tahun menjadi Perdana Menteri nanti dan ketika itu usianya sudah melebih 95 tahun, beliau masih mampu lagi secergas seperti hari ini?
Selain itu, dengan Tun Mahathir berhasrat mengekalkan Pengerusi PAC dipegang oleh Ahli Parlimen kerajaan, Tun Mahathir jelas memperlihatkan keinginan untuk menunjukkan betapa “gedebenya” beliau mentadbir negara ini.
Mujur masih ada beberapa pemimpin PH, terutamanya Nurul Izzah yang terus bersikap keras membantah pendirian Tun Mahathir itu sehingga beliau mula akur dan sedia mengembalikan jawatan Pengerusi PAC kepada pembangkang.
Jika tidak dibantah dan struktur PAC terus kekal dipengerusikan oleh Bersatu, manakala timbalannya oleh DAP seperti sekarang, ini akan memperlihatkan PH jauh lebih buruk berbanding BN dahulu yang setidak-tidaknya memperuntukkan jawatan timbalan pengerusi kepada wakil pembangkang.
Tetapi, itulah caranya Tun Mahathir menunjukkan kekuasaan dan “gedebenya” sebagai Perdana Mentero buat kali kedua ini.
Untuk itu, sambil menyedari bahawa sokongan rakyat kepada kerajaan terus jatuh merosot, PH mesti sentiasa waspada serta berani bersuara dalam mempertahankan agenda reformasinya yang menjadi asas sokongan rakyat kepada perubahan dalam negara sejak 1998 lagi.
Andainya Tun Mahathir berjaya menjadikan PH ini sebagai BN 2.0 melalui kemasukan semakin ramai bekas pemimpin UMNO dan
menukar gaya pemerintahannya sepertimana beliau berkuasa selama 22 tahun sebelum ini, bukan saja agenda asal reformasi akan berkubur dengan sendirinya, yang lebih buruk ialah PH ini akhirnya hanya tinggal nama saja lagi.
PH hanya mampu kekal berada di hati rakyat jika percaturan menukarnya menjadi BN 2.0 dapat dielakkan.
(Shahbudindotcom 25/03/2019)

0

0

votes
Article Rating
Kongsikan artikel ini


IZZAH BERHAK BERI PANDANGAN – ANWAR

Izzah adalah anak sulong kami. Sebagai bapa, kebahagiaan dan kesejahteraan beliau adalah keutamaan saya.
Walaubagaimanapun, sebagai bapa saya juga terpanggil untuk menasihati anak-anak saya bahawa mereka akan sentiasa dihadapkan dengan cabaran dan kekecewaan dalam apa lapangan yang dipilih.
Derita dan kesengsaraan yang ditanggung keluarga sejak dua dekad lalu ternyata mengesankan.
Izzah bangkit menjadi simbol kekuatan keluarga, dan menumpukan sebahagian hidupnya untuk memungkinkan reformasi di negara ini.
Izzah berhak dan layak memberikan pandangan.
Dan kami sekeluarga akan terus memberikan tumpuan kepada masa depan Malaysia bersama kerajaan Pakatan Harapan pimpinan Tun Dr Mahathir Mohamad.
ANWAR IBRAHIM
26 Mac 2019.

0

0

votes
Article Rating
Kongsikan artikel ini


SEJAK BILA HADI AWANG JADI PEMBELA TUN MAHATHIR?

Presiden Pas, Hadi Awang menolak tanggapan bahawa Perdana Menteri, Tun Mahathir Mohamad adalah seorang pemimpin diktator.
Sebalilnya, kata beliau, Tun Mahathir hanyalah seorang yang tegas dalam menjalankan tugasnya.
Penegasan Hadi ini ialah sebagai menolak apa yang disebut oleh Nurul Izzah Anwar dengan wawancara dengan akhbar Singapura baru-baru ini yang melabel Tun Mahathir sebagai bekas diktator.
Dalam wawancara itu, Nurul Izzah antara lain menyebut, “Bekerja dengan bekas diktator yang menyebabkan banyak kerosakan, bukan saja kepada kehidupan keluarga kami, tapi juga sistem (pentadbiran negara), ia bukanlah sesuatu yang mudah”.
Persoalannya sejak bila Hadi Awang jadi pembela kepada Tun Mahathir?
Adakah Pas sudah melupakan era pemerintahan Tun Mahathir bersama UMNO dan BN selama 22 tahun sebelum ini yang penuh kontroversi, banyak operasi penangkapan dan bagaimana musuh-musuh politiknya telah dilumpuhkan?
Jika diselak sejarah lalu, bukan saja ketika Tun Mahathir menjadi Perdana Menteri selama 22 tahun sebelum ini atau ketika beliau berjuang untuk menumbangkan Najib Razak, UMNO dan BN dahulu, apa perkataan yang tidak keluar daripada mulutnya dan para pemimpin Pas yang lain terhadap Pengerusi PH itu?
Di suatu ketika Hadi Awang juga begitu menghina percubaan Tun Mahathir untuk kembali menjadi Perdana Menteri dengan mengatakan Pengerusi Bersatu itu hanya layak menjadi doktor di Klinik 1Malaysia saja.
Kalau pun Hadi mungkin tidak pernah melabelkan Tun Mahathir sebagai diktator, tetapi tidak dinafikan ramai pemimpin Pas yang berbuat demikian.
Tidak cukup dengan itu, label yang lebih teruk seperti kafir, taghut dan munafik juga adalah perkataan-perkataan yang menjadi mainan untuk ditujukan kepada kepada UMNO dan Tun Mahathir ketika itu.
Kenapakah tiba-tiba sekarang ini Hadi begitu bersungguh-sungguh mahu jadi pembela kepada Tun Mahathir?
Ikhlaskah perbuatan dan tindakan itu atau ia hanya untuk memecah-belahkan PH dan menghalang Anwar Ibrahim daripada menjadi Perdana Menteri dengan harapan supaya gabungan UMNO dan Pas mampu mengambil alih kuasa dalam PRU15 akan datang?
Kiranya benar Hadi Awang ingin mempertahankan Tun Mahathir, bukan saja berkaitan gelaran diktator, tetapi juga atas kedudukannya sebagai Perdana Menteri, bukankah lebih baik jika Pas memutuskan terus hubungannya dengan UMNO dan bergabung saja dengan Bersatu?
Apakah pendirian Pas sebenarnya di mana di satu sudut parti itu dilihat cuba membela Tun Mahathir, namun dalam masa yang sama masih lagi bersama UMNO yang mahu menumbangkan PH?
Tidakkah ini mengelirukan ahli-ahli Pas sendiri?
(Shahbudindotcom 26/03/2019)

0

0

votes
Article Rating
Kongsikan artikel ini


BAGUSLAH KALAU BETUL TIADA SIAPA CUBA HALANG ANWAR DARIPADA JADI PM….

Seorang penyokong dan pentaksub Tun Mahathir Mohamad, Khairuddin Abu Hassan membidas dakwaan wujudnya sebarang cubaan untuk menghalang Anwar Ibrahim daripada menjadi Perdana Menteri.
Katanya, tiada cubaan sama sekali untuk menghalang Anwar daripada menjadi pengganti kepada Tun Mahathir sebagaimana yang sudah dipersetujui oleh PH.
Khairuddin berkata demikian sebagai mengulas tweet Zaid Ibrahim yang mengatakan sebarang cubaan untuk menghalang Anwar daripada menjadi Perdana Menteri tidak akan menemui kejayaan.
Sehubungan itu, Zaid yang juga bekas Menteri di Jabatan Perdana Menteri mahu Nurul Izzah yang dilaporkan patah hati dengan perkembangan politik semasa agar terus berani bersuara dan yakin dengan apa yang dilakukannya.
Dalam hal tersebut, Khairuddin meminta Zaid agar menamakan individu yang didakwanya cuba menghalang Anwar daripada menjadi Perdana Menteri di masa akan datang itu.
Isu peralihan kuasa kepada Anwar menjadi bualan kembali sehari dua ini berikutan wawancara Nurul Izzah dengan sebuah akhbar Singapura, baru-baru ini yang menyentuh beberapa aspek dengan kepimpinan Tun Mahathir.
Antara lain Nurul Izzah menyatakan kesukaran bekerja dengan Tun Mahathir sebagai bekas diktator, selain meluahkan kecewanya dengan kemasukan bekas pemimpin UMNO ke dalam Bersatu.
Reaksi Khairuddin terhadap apa yang disebut oleh Zaid tidaklah memeranjatkan sebenarnya, tetapi kebimbangan orangramai terhadap sikap Tun Mahathir bukanlah sesuatu yang mudah untuk diketepikan begitu saja.
Dalam soal pengganti dan ingin berundur atau melepaskan jawatan, Tun Mahathir terbukti telah banyak kali bertindak lain daripada apa yang kerap disebutnya.
Hanya kepada Tun Abdullah Badawi saja beliau benar-benar menyerahkan jawatannya, namun kemudian keluar daripada persaraannya untuk menyingkirkan kembali penggantinya itu.
Bagaimanapun, jika benar seperti kata Khairuddin bahawa tiada sebarang cubaan untuk menghalang Anwar dan peralian kuasa kepadanya akan tetap berjalan seperti yang dijanjikan, ia tentulah sesuatu yang bagus untuk masa depan PH.
PH akan terus kukuh dan berpadu jika janji peralihan kuasa itu ditepati sebagaimana yang dipersetujui.
PH tentu saja akan berantakan dan berpecah kiranya Tun Mahathir cuba berdalih dan tidak mahu menepati janji tersebut.
Segala-galanya terserah kepada Tun Mahathir sama ada beliau mahu melihat PH ini terus stabil atau sebaliknya.
(Shahbudindotcom 27/03/2019)

0

0

votes
Article Rating
Kongsikan artikel ini